Бегали Қосимов. Муҳаммадшариф Сўфизода (1880-1937) - www.ziyouz.uz\nБош саҳифа Илм ва фанАдабиётМиллий уйғониш даври ўзбек адабиётиБегали Қосимов. Муҳаммадшариф Сўфизода (1880-1937)\nЧоп этилган 02.03.2016 02.02.2017 МуаллифZiyouz.uz\nСўфизода портрети. «Унутилмас сиймолар» (1999) тўпламидан олинди\n1926 йилда Ўзбекистон ҳукумати ўзбек адабиётини ривожлантиришдаги хизматларини алоҳида тақдирлаб, адабиётимизнинг икки забардаст вакилига юксак фахрий унвон берган эди. Буларнинг бири Ҳамза, иккинчиси Сўфизода эди. Ўзбекистон Ижтимоий Шўролар жумҳурияти 1926 йил 27 февраль 35-сон фармони билан Ҳамзага «Ўзбекистон халқ ёзувчиси», Сўфизодага «Ўзбекистон халқ шоири» фахрий унвонини берди.\nДарҳақиқат, Сўфизода XX аср бошларидаги ижодий фаолияти билан халқимизнинг миллий ва ижтимоий уйғонишига салмоқли ҳисса қўшган, 20-йиллардага шеърлари билан эса янги ўзбек поэзиясини яратишда самарали хизмат қилган шоирларимиздандир. Айни пайтда, у маърифатпарвар, мураббий сифатида ҳам маориф ва маданиятимиз тарихида салмоқли ўринга эга. У ўнинчи йиллардаёқ янги.усулдаги мактаб очиб, болаларга дарс берган, илм-маърифатни кенг халқ орасига ёйишга жонбозлик кўрсатган кишилардан эди. Бинобарин, Сўфизода ҳақида гап кетганда унинг истеъдоди ва фаолиятига хос бўлган мана шу икки жиҳатни — ижодкорлиги ва мураббийлигини таъкидлаш лозим бўлади. У худди мана шу жиҳатлари билан XIX асрнинг охири, XX аср бошидаги ўзбек маданиятининг Исҳоқхон Ибрат, Сиддиқий Ажзий, Абдулла Авлоний ҳамда Ҳамза Ҳакимзода Ниёзий каби вакиллари билан бир сафда туради.\nТожик маърифатпарварларини ўрганган ҳамкасбларимиз Тожикистондаги бундай ҳаракатчилик ҳақида тўхталганда, уларни фаолиятидан келиб чиққан ҳолда икки авлодга ажратадилар. Ўзлари бевосита мактаб очиб дарс бериш билан шуғулланган қалам эгаларини иккинчи авлодга киритадилар. Агар шу ҳол ўзбек маърифатчиларига нисбатан ҳам қўлланилгудек бўлса, Сўфизодани кўпгина замондошлари сингари иккинчи авлодга — ўз қарашларини бевосита ҳаётга татбиқ этишга бел боғлаган фидойилар даврасига қўшишга тўғри келади.\nУнинг асарлари Биринчи Жаҳон уруши арафасида ва 20-йилларда оғиздан-оғизга ўтиб, кенг халқ оммаси қалбидан мустаҳкам ўрин олган. Унинг номи билан боғлиқ ҳикоялар кекса китобхонлар, адабиёт мухлислари орасида ҳалигача мавзу бўлиб келади.\nСўфизода шеърларидан намуналар 30-йиллардаёқ мактаб дарсликларига киритилган. Масалан, Абдулла Авлоний 1933 йили нашр эттирган ўрта мактабларнинг VII синфи учун тузган «Адабиёт хрестоматияси»да Сўфизодага махсус жой ажратган. Жумладан, шоирнинг «Маданий макиёнлар» шеърини «Пролетар диктатураси даври адабиёти» намунаси сифатида берган эди. Умуман олганда эса, Сўфизода ижоди ҳақида ёзилган мақолалар 20-йилларда ҳам учрайди. Масалан, Лутфулла Олимий 1925 йилда у ҳақда мақола ёзган. 1934 йилда эса Миён Бузрук Солиҳов «Сўфизода ва унинг ижоди» деган китобча чоп эттирди. 1935 йилнинг 29 январида Сўфизоданинг 65 ёшга тўлиши муносабати билан юбилей ўтказилган ва 200 дан ортиқ шеъри нашр этиш учун тўпланган эди… Бироқ насиб қилмади. Шоир қатагон қурбони бўлди.\nУнинг иккинчи ижодий умри 60-йиллардан бошланди. 1968 йилда адабиётшунос Тўлқин Расуловнинг ташаббуси билан Сўфизода шеърларининг бир қисми кичик китобча бўлиб босилиб чиқди. Ўша йили «Ўзбек совет адабиёти тарихи»нинг биринчи жилдида шу муаллифнинг шоир ҳақидаги мақоласи нашр этилди ҳамда унда Сўфизоданинг адабиётимиз ва маданиятимиз тарихидаги ўрни ҳақида фикр юритилди.\nМуҳаммадшариф Сўфизода 1880 йилда Чустда ҳунарманд оиласида туғилди. Отаси Эгамберди Сўфи пичоқчилик бидан шуғулланган экан. Онаси Зайнаб холанинг саъйи-ғайрати эвазига Муҳаммадшариф ён қўшниси Манзура отин қўлида савод чиқаради, сўнг эса маҳалласидаги эски мактабда таълим олади. Бўлажак шоирнинг адабиётга кўнгил қўйишида ғазални дид билан ўқувчи бу хушовоз аёлнинг таъсири катта бўлган.\nСўфизода адабиёт даргоҳига 90-йилларда, яъни Муқимий ўзининг машҳур сатиралари билан бадиий ижодда демократик йўналишни тайин этган, Фурқат маърифатпарварлик руҳидаги шеърлари билан бу давр адабиётининг муҳим бир хусусиятини белгилаб берган пайтларда кириб келди. Табиийки, унинг дастлабки шеърлари мана шу икки катта санъаткорнинг фусункор мисралари таъсирида вужудга келди. «Ғубори дарду алам», «Ўпай» каби лирик ғазаллари, «Даканинг», «Бедананг» каби ҳажвиялари, маърифат ҳақидаги қатор шеърлари унинг адабиёт остонасига киришида ўзига хос йўлланма бўлди. Шунингдек, 1893-98 йилларда Қўқонда яшаб, Муқимий даврасидан баҳраманд бўлиши шоир дунёқарашининг шаклланишида, бадиий маҳоратининг ўсишида ўзига хос мактаб вазифасини бажарди. Жуда қисқа муддат ичида оддий пичоқчи Эгамберди Сўфининг ўғли Муҳаммадшариф «Ваҳший», «Сўфизода» тахаллуслари билан бутун Фарғона водийсида шуҳрат топди. Лекин унинг мутаассиб диндорларни, мавжуд ижтимоий тузум ҳомийларини шарманда қилувчи заҳарли ҳажвиялари шоир бошига катта ташвиш олиб келди. Уни «даҳрий» деб эълон қилдилар. Унга «беадаб», «бадасл» деган тавқи лаънат босдилар. Бу ҳам етмади. Уни қатл этиш лозимлиги ҳақида гап чиқди. Шоир қочишга ва натижада 1900—1913 йилларда она диёридан узоқда дарбадар ҳаёт кечиришга мажбур бўлди. Ўрта Осиёнинг бутун шаҳарларини кезиб чикди. Тифлис, Боку, Арабистон, Ҳиндистон, Туркияда бўлди. Бироқ шоир қаерда бўлмасин, барибир она диёрига қайтишдан умид узмади. У ўз шеърлари билан Кавказ ва Орен-бург матбуотида, Тошкентда чиқадиган «Туркистон вилоятининг газети», «Садойи Туркистон» газеталарида фаол қатнашиб турди. Ниҳоят, 1913 йилнинг охирларида Чустга қайтиб, янги усулдаги мактаб очди. Табиатан дангал, тиксўз, ҳатто, бир оз чапанифеъл бўлган шоир мактаби тепасига шундай деб ёздириб қўйган экан:\n«Мен ул бўеқчиманки, мактаб хумида ранг бериб, қора чаппаларни ўн икки ойда оқ қиламан».\nДарҳақиқат, гувоҳлик берувчилардан олинган маълумотларга қараганда, бу мактаб ўша пайтларда шаҳарда дунёвий билим ўрга-тувчи бирдан-бир илм ўчоғи бўлган. Сўфизода мактабида она тили, жуғрофия, ҳандаса (геометрия) каби фанлар ўқитилган.\nБу мактабдан ташқари Камарсадада ҳам у етим болалар учун «Дорул-айтом» (Етимлар уйи) ва катталар учун кечки курслар очади2. Лекин бу мактаблар тезда ёпиб қўйилади. Бу ҳақда эса, «Туркистон вилоятининг газети» 1914 йил 1 январь сонида такаббурона, нописандлик билан ёзади:\n«Чуст шаҳарида бир мулла шоир усули жадид мактаб очган экан. Чуст аҳолилари ани(нг) ахлоқи бузуқ деб мактабини тарқатиб, ўзини Чустдин ҳайдаб юборган эканлар». Ҳолбуки у бу пайтларда эътиборли муаллимгина эмас, таникди ижодкор ҳам эди. Бутун Фарғона водийси истеъдодли шоир сифатида танир эди. Шеърлари мухлислар тилида келар эди. Унинг ўз она диёридан бадарға қилиниши тафсилотлари маълум эмас. Лекин айрим шеърлари воқеага ойдинлик киритади. Масалан, «Чуст боёнларининг бир гапхонада бир-бирларига мақганишлари», «Чуст қозиси Аббосхон Ҳожимуҳаммад ўғлига жавоб» деб номланган шеърлари. Биринчи шеърда чустлик бир тўда улфатлар гапхонада ўтиришиб, ўз қилган ишлари билан мақтанадилар. Тўғрироғи, ўзларини ўзлари фош қиладилар. Қуюқ, ўткир бўёқлар, заҳарханда оҳанг орқасида миллат ва Ватаннинг фажеъ манзаралари намоён бўлади. Ўқувчи «бериб пора приставларни топган» ва «муаллимни қувиб, мак-табни ёпган чустилар» қиёфаси билан танишади. Шеър қуйидаги сатрлар билан бошланар эди:\nМуаллимни қувиб, мактабни ёпган чустилар — бизлар,\nБериб пора, приставларни топган чустилар — бизлар.\nБошидан охиригача ўткир киноя ва қочириқларга тўла бўлган бу шеър мактаб ёпилиши воқеасини қуруқ қайд қилибгина қўя қолмас эди. Масалани чуқур ва атрофлича тахдил этиб, унинг баҳонасида, Чуст мисолида, умуман, Туркистон миқёсида фикр юргизиб, у ердаги тоқат қилиб бўлмайдиган турмуш манзараларини чизиб берарди. Шоирнинг фикрича, энг катта иллат — жа-ҳолат. Мутаассиблик, такаббурлик, текинхўрлик, ўзгалар ҳақидан ҳазар қилмаслик, зиқналик, лаганбардорлик — булар ҳаммаси маърифатсизликдан. Фожиа шундаки, бу бечоралар мана шу маъри-фатсизлик билан мақганадилар, уни кўз-кўз қилишдан ҳузур то-падилар. Бундан ортиқ бахтсизлик борми дунёда?! Шеърда шулар ҳақида гап кетарди:\nШаҳарга қўймадик поездни, келсун, халқ кун қўрсун,\nАжаб мўминсифат, эски мусулмон чустилар, бизлар.\nДуо қилсин дедик, қизларни сотдик оқсоқолларга,\nВа лекин қилғучи оламни вайрон чустилар, бизлар.\nКўринг инсофни, пулсиз камбағал, қирқ ёшида бўйдоқ,\nДағи бир чорасиз, ҳар ерда сарсон.чустилар, бизлар.\nКалова сотса, тенг ярмин олурмиз бевазанлардан,\nХудони эрка абди, ҳар бири хон чустилар, бизлар.\nЕсин тўқлар, эшик олдида турсин термулиб очлар,\nШу одатни чиқарган, хўб пурдон чустилар, бизлар.\nИккинчи шеър Аббосхон қозига жавоб шаклида ёзилган. Шеърдан шу нарса англашиладики, Сўфизода биргина «усули жадид» муаллими эмас, аввало, тиксўз, ҳақиқатпараст шоир бўлгани учун ҳукмрон доираларга ёқмаган. Иккинчидан, уни илгаригидек «бадасллик»да, «беадаб»ликда айблаш давом этган. Шунчаки эмас, у мусулмонлар ахлоқини бузишда айбланган. Шеър жилдий, маълум маънода трагик оҳангдаги «Менинг ёзганларим, билсанг агар, хуни жигардандур», деган сатр билан бошланади. Иккинчи байтдаёқ муаллиф жавобга ўтади. Чамаси, қози ва унинг атрофидагилар шоирни обрўсизлантириш учун онаси шаънига ҳар хил бўлма-ғур гаплар тарқатганлар, ўзини бузуқликда, камбағаллик, яланг-оёқликда айблаганлар. Шоирнинг сатрларида мана шу масалаларга ойдинлик киритилади:\nТилингни сақла, бадгўйликка одат қилма, эй аблаҳ,\nНа билдинг, модарим дарвешалардан ёки ғардандур.\nЖаҳонда йўқ эди бачча, ани сенлар чиқаргансан,\nСуюқлар бошчиси, билсанг, сенингдек «катталар»дандир.\nТишинг то чиқмагунча, волиданг, албатта нон бермас,\nТопиб нонимни миннатсиз есам, фазли ҳунардандур.\nКўринганидек, муаллиф ўзи ва онаси ҳақида тарқатилган фисқ-фасодни рад этиш билан кифояланмай, қораюракларнинг афту башарасини очиб кўрсатади, гапни виждон билан яшашга буриб, меҳнат билан топилган миннатсиз нонни улуғ неъмат деб билади.\nЖавоб ўз ишини қилди. Шеър ҳукумат вакилларини ларзага солди. Шоирга нисбатан таъқиб ва тазйиқлар бошланди. Уни қамадилар, оёғидан судраб сазойи қилдилар. Уламолар: «Ваҳший» учун боққол мол сотмасун, сартарош сочини олмасун, чойхона ва йи-ғинлар уни тагжойдан маҳрум қилсунлар», — деб фатво бердилар. Оқибатда, шоир яна ўз Ватанидан бош олиб чиқиб кетишга маж-бур бўлди. Лекин у ўзи танлаган йўлдан, ҳақиқатни халққа етка-зишдан иборат бўлган маслак-эътиқодидан қайтмади. Кўнглидагини очиқ айтди. Муаллифнинг иккинчи бир шеъридан олинган қуйидаги сатрларга эътибор қилайлик:\nКўб ёз, қаламим, сийнадаги оқ лабанимдан,\nҚўшгил ароға озгина дуди суханимдан,\nКетмас бу алам дарди равону баданимдан,\nЎлсам, дағи қалбимдаги хоку кафанимдан.\nҚувди мани жоҳиллар ўшандоғ Ватанимдан,\nМан тўғри сўзумни деяман халқи Худоға,\nҚалқон шу бошим миллат учун тири жафоға.\nҚалб ишни қўюнг, деб яна қолдимму балоға,\nҲеч йўқ тамаъим, ҳозир ўзум чуну чароға,\nШеърдан шоирнинг она Ватанидан қувилиш сабаби аён кўриниб турибди. У янги мактаб очгани учунгина қувилмаган. Ҳақ гапни айтгани учун, ҳақгўйлиги учун уни қувганлар. У атрофидагиларни беҳудагарчиликдан, танбалликдан, риёкорликдан, дардсизликдан қайтармоқчи эди. У жамиятнинг баланд пиллапояларида ўтирган казо-казоларни ҳалол ва пок кишилар шаънига қилиб турганлари ғийбатдан, туҳматдан, шоирнинг ўз сўзи билан айтганда, «қалб иш»лардан қайтармоқчи эди. Миллат манфаатини ўйлайдиган ҳар бир фарзанди буни англамоғи лозим эди. Афсус-ки, бутунлай бунинг акси. Уни миллатдошлари бадном этмоқдалар. Миллий хизмати учун шундай қилмоқдалар. Бу — оғир! Шунга қарамасдан, у ўз йўлида собит. У бу йўлда бошини кундага қўйишдан қўрқмайди. (Қалқон шу бошим миллат учун тири жафоға.)\nШоир мулоҳаза қилишда давом этади:\nТашрифи қадам этса, шу оламға ҳамоно,\nҲаргиз таниёлмас эди шаръини набино,\nБизларни кўруб, дер эди: умматми шу ҳоло?!\nЖонворларинга шукр дағи, шукр Худоё,\nШеърдаги қочириқларга эътибор қилайлик: Пайғамбаримиз бу ерларга келса, ўзи ўрнатиб кетган мусулмончилик қоидаларини ўзи таниёлмай қоларди. Бизларни кўриб, «Наҳотки шулар менинг умматим бўлса?!» дер эди. Эй худо, шундай жонивор(!)ларинг борлигига шукур(!).\nГарчи муаллиф фикрни диндиёнат доирасида қолдираётган бўлса-да, аслида унинг қамрови кенг. Бу ерда миллат — миллиятдан узоқлашилганлигига ҳам ишора бор. Балки унда бу мақсад мақомида турибди. Биргина мусулмонлик эмас, миллат айниган, демоқчидек шоир. Қолаверса, кенг омма ҳали ҳам дин ва миллатни бир тушунар эди. Мусулмонликни миллат деб англарди. У ёғини сўрасангиз, авом у ёқда турсин, миллатга мураббийлик даъво қилувчи олиму шоирларнинг ўзлари ҳам миллий фикрдан бениҳоя узоқда эдилар. Шоир ва мунаққид Иброҳим Даврон 1909 йилда ёзган «Адабиётимиз ва шоирларимиз» номли мақоласида «Шоир надур?» деган савол қўйиб, унга жавоб берар экан, ижодкор ва-тандошларимиз ҳақида жуда кескин фикр билдирган эди:\n«Бизнинг Туркистондаги якка жилов ва бебош, саҳройи қулун, шоир номиндаги пивохўр, шарлатан, ўз-ўзини тонимағонлар каби(лар) фаҳш, сафсатачиликдан бошқа бир иш қилолмаслар ва қилмоққа муқтадир ҳам эмаслар… Чунончи, эл, халқ, тоифа, гуруҳ, қабила, хайл, миллат, қавм, уммат, табиат ва ҳоказо шу мисолдаги таъбирларни надан иборат — бир жумла ўлдиғинида рав-шан англаямаз сўқур табиатлар…» Шунинг учун ҳам:\nОлам куладур бизға букун, биз ҳама ғофил…\nИбрат қўзимиз кўру ҳақиқат қулоғи — кар,\nСўз тўғриси шул: бизда на бор авра, на астар…\nДарҳақиқат, Сўфизода адабиётга ижтимоий дард билан ёниб кирган шоирлардан эди. У ўзининг биринчи шеърларидаёқ ижтимоий ҳаётдаги тенгсизлик ва ноҳакдикка, жаҳолат ва нодонликка қарши исён кўтарганлардандир.\nСўфизода дастлаб ўз замондошлари, сафдошлари сингари маърифатпарвар шоир сифатида танилди. Унинг озарбойжон адиблари Жалил Мамадқулизода, Алиакбар Собир билан яқиндан танишуви дунёқарашининг шаклланишига катта ёрдам берди. 1905 йилдан кейин шоир ижоди янги босқичга кўтарилди. Унинг бу давр шеъриятида миллий туйғулар пайдо бўлди.\nШоир тутқун ва турғун ўлкада шеъриятнинг ўткир ғоявий курол бўла олишини чуқур ҳис этади ва ўз қаламини мустақиллик, эркинлик йўлида курашга сафарбар қилади. Унинг Чуст қозиси Аббосга ёзган жавоб шеърида шундай сатрлар бор эди:\nҚадрдоним қалам, мардона бўлғил, вақти хизматдур,\nАгар мендин кейин қолсанг, либосинг сийму зардандур.\nДарҳақиқат, унинг қалами эгасига хиёнат қилмади. Ижоди ҳам фаолияти сингари ҳақиқатгўй ва курашчан кечди. Айни пайтда, бу шеърият ҳам ғоявий, ҳам бадиий юксак эди. Сўфизода шоир сифатида замоннинг энг долзарб масалаларини қаламга олди ва ҳар бири ҳақида эҳтирос билан ёзди. Масалан, шоирнинг 10-йиллардаги шеърияти марказида зулматга чулғанган Ватан ташвишлари туради:\nВатан ҳолиндан ўтру кўзларим сақфинда қон оғлар,\nНа ёлғиз қўзларим, мажруҳ ўлан жисмимда жон оғлар…\nШоирнинг Фузулий йўлида ёзилган «Ватан» деб номланган шеъри юқоридаги сатрлар билан бошланар эди. Ватан ҳолининг изтироби байтдан-байтга поғонама-поғона ошиб боради. Йўқ, ўксиз Ватан ҳолига биргина у йиғлаётгани йўқ. (Шоир изтиробининг ўзи босқичли: кўзлари соққасида қон, мажруҳ жисмида жон йиғлайди.) Уй-рўзғор ободлиги («Салоҳи хонумон») фикри билан бутун хонадонлар йиғлайди. Фарқ шундаки, шоир «ошкоро», улар «ниҳон» йиғлайдилар. Дунё мамлакатлари мактабу қироатхонага тўлиб, ободлик, фаровонликка кўмилган бир пайтда, Фарғона «беному нишон»ликдан йиғлайди.\nШоир гапни истилочиликка, Туркистон каби табаррук мамлакатларнинг «бир тақим ҳайвонлара чарогоҳ (яйлов)» бўлганлигига буради. Бунга энди нафақат Фарғона, «еру осмон» йиғлайди:\nМуборак мамлакатлар бир тақим ҳайвонлара ҳоло,\nЧарогоҳ ўлдуғиндан ноши еру осмон оғлар».\nБу кескин фикр кейинги байтда бир қадар конкретлаштирилади:\nЭвет, инсон сойилмаз ўлмаянлар исмина мазҳар,\nМасал вор бизда: «Виждонсизларинг оғзинда нон оғлар».\nДемак, шоир уларни инсон номига муносиб бўлмаганликлари, бошқа миллатларнинг она сутидек ҳалол ҳаққи-насибасини, виждони ҳеч бир оғринмай, ўзиники қилиб олганлиги учун ин-сон ҳисобламаяпти. Виждонсиз ҳақида эса, шундай мақол бор: нон унинг оғзига тушганида, Оллоҳга илтижо қилар экан: эй Худо, гуноҳим нима эди?\nСўфизода бир куни келиб, дунёнинг ўзгаришига, адолатнинг тантана қилишига қатъиян ишонади. Лекин бу иш ҳеч қачон ўз-ўзидан бўлмайди. Уни миллат фарзандлари қиладилар. Аммо ҳозирги кетишда буни қилиб бўлмайди. Миллатнинг бугунги танбал ва лоқайд авлоди билан у кунга етишиш қийин. Ғазалнинг мақтаъида ўқиймиз:\nШариф ўлмас у масканки, шариф ўлмас эса сокин,\nУ танбалларки, вор устинда яъсиндан макон оғлар.\nҲеч бир жой («маскан») унда яшовчи эл («сокин») мукаррам («шариф») бўлмагунича, азиз ва қадрли («шариф») бўлмайди. Унинг устида ҳозирча кўриб турганимиз танбаллар бор экан, у макон қайғу ва умидсизлик бағрида йиғлайди.\nУшбу мавзу шеърдан шеърга ўтиб боради. Шоир жафокаш эл аҳволига разм ташлайди. Умри чўрилик билан ўтаётган маъсума қизлар, шўрпешона оналар, эшик олдида термулиб турган очлар шоирни изтиробга солади. Шул боис, уларнинг инсонийлик ҳақ-ҳуқуқини ҳимоя қилиб чиқади. Юқорида тилга олганимиз, «Чуст қозиси Аббосхон Ҳожимуҳаммад ўғлига жавоб» шеърида эса, ўзи ҳақида тарқатилган фитна-фасод гапларга жавоб берар экан, уни сўкишга тушиб кетмайди. Ор-номусини ҳақли равишда ҳимоя қилиб бўлгач, мухолифи даражасида турган миллатдоши қози Аб-босхонни миллатни рўшноликка чиқариш йўлида ҳамкор бўлишга чақиради. Унга қарата:\nҚўлингдан келса, ётган камбағални тур, деб уйғотгил,\nҚараб кўр: шоху баргу мева асли бир шажардандур, —\nдеб хитоб қилади.\nСўфизода хотин-қизлар ҳақида ёзди. Уларнинг зулматга бурканган ҳаётидан, маърифатдан узоқ келаётган турмуши, дунё аёлларидан ортда қолиб кетганликларидан сўз очди. Шоирнинг Оренбургда чиқиб турган машҳур «Шўро» журналида чоп этилган «Хоним, суюкли сочинг вор, на суд нишонаси йўқ» (1911 йил, 10-сон), «Хонимлар исминда» (1911 йил, 13-сон) шеърлари бунга далил. Унинг бир шеъри эса, тўғридан-тўғри «Ўқинг, оналар!» деб номланган эди. Мусаддас жанрида ёзилган ушбу шеърнинг биринчи банди қуйидагича эди:\nМунча ёмон шўрлади пешоналар,\nҚизларимиз — жорияйи хоналар.\nСиз эдингиз жонлара жононалар,\nҚадрингизи билмади дебоналар.\nҚумри билан булбулу бедоналар,\nЯхши ўқур, сиз ҳам ўқинг оналар.\nМана, шоир фикрини банд этган муаммолар. Унинг ҳузур-ҳаловатини йўқотиб, унга тинчлик бермаган ўйлар.\nСўфизодани кўпроқ бадиҳагўй шоир дейишади. Дарҳақиқат, унинг турли муносабат билан кўча деворларига, дарвозалар тепасига, чойхоналар эшигига дафьатан ёзиб қолдирган шеърлари ҳалигача халқ ўртасида сақланиб келади. Гарчи унинг 1917 йилга қадар ёзган шеърлари жуда кам сақланиб қолган бўлса-да, улардан шоирнинг етук бадиий маҳоратини илғаб олиш қийин эмас. Яна бир томони борки, шоир шеърларининг айримлари конкрет адресга эга. Баъзиларини у, ҳатто, аниқ номини айтиб, сарлавҳага ҳам чиқарган. (Масалан, «Чуст қозиси Аббосхон Ҳожимуҳаммад ўғлига жавоб».)\nИккинчидан, бу шеърлар кескин баҳс асосига қурилган. Мавзуси — адолат ва ҳақиқат.\nУчинчидан, бу шеърлар қайноқ, жўшқин, уларни кескин сатирик руҳ бирлаштириб, кўтариб турибди.\nТуркистонда Октябрь тўнтариши юз берганида шоир чет элларда қувғинда эди. Масалан, у бир муддат Ҳиндистонда бўлади, ўқитувчилик қилади, бу ерда ҳам инглиз полидияси билан тўқнашади. Натижада у ердан кетиб, Афғонистонга ўтади.\nАфғонистонда у каллапазга шогирд тушади, карвонсаройларда яшаб, кун кечиради. Нима бўлади-ю, афғон газети «Сирожул-ахбор» («Хабарлар зиёси»)да илм-ирфон ҳақидаги 3—4 форсий шеъри босилиб, амир Ҳабибуллохоннинг назарига ту-шади. Ҳабибуллохон уни қабул қилиб, мактаб очишга рухсат беради. Унинг ўғли Омонуллохон тахтга ўтиргач, маориф вазирлигига ишга олинади.\n1919 йилда Афғонистон делегадияси таркибида ўз юртига келади. Афғон давлат арбоблари қаторида ўлкага келган шоир афғон ҳукуматининг Тошкентдаги вакили ҳузурига кириб: «Ўз юртимизда яшашга имконият бўлмаган чоғларда ва оғир кунларимизда юртингизда ишлашга имкон бердиларингиз. Бунга ташаккур изҳор этаман… Буни арз этмак бирла омонатларингизни топшираман»,- деб мурожаат қилади ва ўз юртида қолади.\nШоир биографиясини махсус ўрганган Т.Расуловнинг берган маълумотига кўра, Сўфизода ўз туғилган шаҳри Чустга бориб, маориф ширкатлари тузган. Идора пештоқига эса: «Жаҳон савдогари -қаллобларга бунда йўл йўқдир, қўли қадоқ, товони ёруқ, эски чопонлар, хуш келибсизлар!..» — деб ёздириб қўйган экан.\nБироқ у, кўп ўтмай, она Туркистоннинг озодлиги хомхаёл эканлигини англаб етди. Ва бундан қаттиқ изтиробга тушди. Афсуски, унинг бу даврда ёзган шеърлари ҳам у қадар кўп эмас. 3-4 шўро мавзусидаги шеърларигина маълум. Лекин шуларга ҳам синчиклаб қаралса, муаллифнинг мураккаб кечинмаларини пайқаш қийин эмас.\nАввало, шуни айтиш керакки, Сўфизода бу даврда ҳам катта истеъдод сифатида замондошлари томонидан эътироф этилди. Ҳатто расмий матбуот, масалан, «Муштум» журнали 1925 йилда унинг бир шеърини эълон қилар экан, муаллифини «халқ шоири» деб таништиради. Ҳолбуки, бундай унвон ҳали Республикада йўқ эди. У бу воқеадан роппа-роса бир йилу бир ой кейин, 1926 йил 27 февралда таъсис этилиб, биринчи нишон эгаси Сўфизода бўлгани маълум. «Фарғона» газетаси эса, 1925 йил 13 август сонида Сўфизодани «Кулдиргувчи хушчақчақ шоирларимизнинг энг ўткири» деб таништиради. Шунчалик эътирофу эъзозга қарамай, Сўфизоданинг шўро даври шеърларини кўздан кечирсангиз, унинг ичига чироқ ёқса ёримайдиган алфозда яшаб ижод қилгани англашилади. Масалан, унинг бир шеъри шундай бошланган эди:\nПайт пойлаб душманим қўйди йўлимга лойтузоқ,\nГулдираб чалқанча тушдим, тойилиб, бўлдим чўлоқ.\nСудралиб қолғон кунимда бўлмади қўлтиқтаёқ.\nИлтимосимдан зерикдинг, дўстим, бўлдинг йироқ,\nЖола янглиғ қўз ёшим ҳар қатраси бир носқовоқ.\nШоирнинг «ҳар қатраси бир носқовоқ» бўлган «жола янглиғ кўз ёш»лари тасвирнинг бирмунча мутойибага мойиллигига қарамасдан, ўқувчида ҳазин кайфият уйғотади. Айниқса, «Муштум» журналининг 1925 йил 2-сонида босилган «Хуржун» шеъри муаллифнинг кайфияти эмас, позидияси ҳам йўқсилпарварлик даъвоси билан чиққан, лекин амалда Туркистон ҳаётида яхшиланиш томон ҳеч бир ўзгариш ясамаган, аксинча, буюкдавлатчилик ақидасидан зарра чекинмаган советлардан узоқ эканлигини далиллайди. Буни шеърнинг «Хуржун» деб сарлавҳаланишининг ўзиёқ кўрсатиб турибди. Халқда «ишлар хуржун» дегани, содда қилиб айтганда, «ишлар — расво!» дегани бўлади. Бу — шўролар ҳукуматининг 7 йиллик фаолиятига, Туркистоннинг 7 йиллик тарихига берилган баҳо.\nШеър, тўғридан-тўғри «ҳақиқат»ни сўроққа тутишдан бошла-нади. Ва шоир ишнинг хуржунлигини бирмабир баён қилиб, исботлаб беради:\nЭй ҳақиқат, қани сен, биз яна бўлдиқ хуржун,\nҚайда қолди фуқаро раҳбари?! Янги қонун?!\nСўнг эса, далиллар ўртага тушади:\nЎлтуруб хум бошиға, бўлди бўёқчи маймун…\nОлди «партийни» бўлуб кўп киши икки хотун…\n«Женотдел»даги хом носиҳа — биби отун…\nОмининг топқонини олғоли мулло мойил…\nАъламу муфти фақат қарға-у қози — қузғун,\nМуҳтасиб — эски кафан ўғриси, абжақ — охун…\nКамбағал яктагини ювғали топмас собун,\nЎлди косиб очидан, аҳли тижорат — Қорун…\nСўфизода 1937 йилда 57 ёшида шўролар қатағонига учраб, ҳалок бўлди.\n← Аввалги Аввалги Муҳаммаджон Холбеков. Тирбанд йўлдаги ҳаёт\nКейинги → Кейинги: Барот Бойқобилов (1937-2006)


Kreditlash | ZIRAATBANK\n1. Банк мижозларга қуйидаги кредит маҳсулотларини таклиф этади:\nКредит (кредит линияси очмаган ҳолда);\nҚайталанадиган ёки қайталанмайдиган кредит линияси очилган ҳолда;\nОвердрафт (жисмоний шахсларнинг пластик карточкаларига);\nАмалдаги қонунчиликка мувофиқ бошқа кредит маҳсулотлари.\n2. Кредитлар Ўзбекистон Республикаси миллий валютасида ҳамда чет эл валютасида ажратилади.\n3. Кредитлаш объектлари – товар-моддий қимматликлар, номоддий активлар, бажарилган иш ва кўрсатилган хизматлар ҳамда бож тўловлари, шунингдек кредит олишда гаров таъминотини расмийлаштириш билан боғлиқ тўловлар (мулк суғуртаси, кредит қайтмаслик хатарини суғуртаси, гаров мулкини баҳолаш, гаров шартномаласини расмийлаштирганлик учун нотариал бож) хисобланади.\n4. Жисмоний шахсларга истеъмол кредитлари Ўзбекистон Республикасида ишлаб чиқарилган истеъмол буюмлари/хизматларини, жумладан мебел, маиший техника, авто-мото-транспорт воситаларини, мактаб формаси ва бошқа буюмларни сотиб олиш мақсадларига берилади. Шунингдек, банкнинг корпоратив юридик мижозларининг ходимлари бўлган жисмоний шахсларга ушбу юридик мижоз кафиллиги остида овердрафт кредитлари ажратилиши мумкин.\n5. Кредитлар қуйидаги муддатларга ажратилади:\nХўжалик юритувчи субъектларга ажратиладиган тижорат кредитлари қуйидаги муддатларга берилади:\nАсосий капитални шакллантириш учун (инвестицион) кредитлар - 7 йилдан ортиқ бўлмаган муддатга, жумладан:\nАсосий воситалар ва номоддий активлар сотиб олиш, шу жумладан бино-иншоотлар, техника ва ускуналарни сотиб олиш мақсадларига, ҳамда қуриш, таъмирлаш ва реконструкция қилиш, яъни қурилиш ва бошқа материалларини сотиб олиш мақсадларига– 7 йилгача;\nАсосий воситаларни кейинчалик лизинг ёки ижарага бериш учун сотиб олиш мақсадларига – 5 йилгача.\nАйланма капитални шакллантириш учун кредитлар – 18 ойдан ортиқ бўлмаган муддатга;\nТўқимачилик корхоналарига пахта толасини сотиб олиш учун қайталанадиган очиқ кредит линияси асосида айланма маблағларини тўлдириш учун – 12 ойгача бўлган муддатга;\nУлгуржи савдо корхоналарига қайталанадиган очиқ кредит линияси асосида айланма маблағларини тўлдириш учун – 12 ойгача бўлган муддатга;\nБошқа ишлаб чиқариш корхоналарига қайталанадиган очиқ кредит линияси асосида айланма маблағларини тўлдириш учун – 18 ойгача бўлган муддатга;\nФермер ва деҳқон хўжаликларига ишлаб чиқаришни ташкил этиш мақсадида айланма маблағларни тўлдиришга ажратиладиган кредитлар 24 ойдан ортиқ бўлмаган муддатга;\nКейинчалик сотиш мақсадида асосий воситаларни сотиб олиш учун бериладиган кредитлар айланма капитални шакллантириш учун кредит ҳисобланиб, 18 ойгача бўлган муддатга;\nОилавий тадбиркорлик субъектларига бериладиган микрокредитлар миқдори энг кам ойлик иш ҳақининг 150 бараваригача бўлган миқдорда, 2 йилгача бўлган муддатга берилади.\n6. Жисмоний шахсларга истеъмол кредитлари 3 йилгача бўлган муддатга ажратилиши мумкин.\n7. Жисмоний шахсларга уй-жой қуриш, сотиб олиш ва реконструкция қилиш учун ажратиладиган ипотека кредитлари 10 йилгача бўлган муддатга ажратилади (қонунчиликда беелгиланган имтиёзли шартлар асосида бериладиган кредитлар бундан мустасно).\n8. Пластик карта орқали иш хақи ва унга тенглаштирилган даромадларини олаётган жисмоний шахслар учун овердрафт кредитлари очиқ кредит линияси шаклида 1 йилгача бўлган муддатга ажратилади.\n9. Режалаштирилган пул оқимларидан ҳамда мижознинг кредит лойиҳасидан келиб чиққан ҳолда, ажратилган кредитлар бўйича тўловлар кредит шартномасининг бутун муддатига тақсимланади ва қисмларга бўлиб тўланади (очиқ кредит линияли кредитлар бундан мустасно бўлиб, лойиҳанинг ўзини қоплашига қараб кўриб чиқилади). Тўловларнинг ҳажми ва даврийлиги кредит шартномасида белгиланади. Кредитлар бўйича имтиёзли давр белгиланиши мумкин.\n10. Кредитларнинг қайтарилиши бўйича графиклар қуйидаги тартибда ўрнатилиши мумкин (қайталанадиган очиқ кредит линияли кредитлар бундан мустасно):\nКредит бўйича асосий қарзнинг, кредитлашнинг имтиёзли давр тугаганидан кейинги (имтиёзли давр ўрнатилмаган ҳолларда, кредит шартномаси тузилган санадан бошлаб) бутун даврига тенг қисмларда тақсимланиши (ҳар ойлик ёки ҳар чоракли тўлов асосида);\nМижознинг пул тушумлари прогнозидан келиб чиққан ҳолда, кредит тўловини кредитлашнинг бутун даврига тенг бўлмаган миқдорларда тақсимлаш;\nКредитни қайтариш графигини, пул тушумлари даврийлигидан келиб чиқиб ўрнатиш;\nКредитни қайтаришнинг аннуитет усули (асосий қарз ва фоизлар йиғиндисининг ҳар ойда бир хил миқдорни ташкил этиши).\n11. Кредитлар буйича карздорлик ўз вақтида қайтарилмаган тақдирда тўлашнинг иккиламчи манбаларига қаратилиши лозим (гаровга қўйилган мол мулкни сотишдан, кафилликлар, кафолатлар ва бошқа манбалар хисобидан).\n12. Банкка қарз олувчилар томонидан топшириладиган ҳисоботлар амалдаги қонунчилик ҳужжатлари ва банкнинг ички меёрий йўриқномалари асосида белгиланади. Молиявий хисоботлар кредит шартномасида кўрсатилган шаклда ва муддатларда такдим қилиниши лозим.\n13. Жисмоний шахсларнинг кредитларни қайтариш қобилияти уларнинг олган даромадлари асосида аниқланади.\n14. Мижоз томонидан кредит олиш учун банкка тақдим этиладиган бизнес режа қуйидаги маълумот ва талабларни ўз ичига олиши лозим:\nЛойиҳанинг умумий қиймати ва унда мижознинг ўз улуши тўғрисида батафсил маълумот ёритилган бўлиши;\nбанк кредитидан фойдаланган ҳолда кўрсатиладиган хизматлар, ишлаб чиқариладиган товарларни сотиш бозорининг мавжудлиги бўйича маълумотлар бўлиши;\nбуюртмалар портфелининг тузилиши бўйича маълумотлар киритилган бўлиши;\nкредитлаш даврида режалаштирилган пул тушумлари (оқимлари);\nкредитлаш даврида режалаштирилган чиқим ва харажатлар, ушбу харажатлар маҳсулот таннархи бўйича ҳисоб-китоблаар билан илова қилиниши;\nкредитлаш даври учун барча мавжуд кредитларни қайтариш графиклари;\nкредитлаш даври учун режалаштирилган молиявий натижалар;\nкредитлаш даври учун режалаштирилган пул оқимлари етарлилиги ҳисоб-китоблари;\nберилган барча ҳисоб-китоблар кредитлаш даври учун ойма-ой ёйиб берилган ҳолда тақдим этилиши лозим;\nбир неча хил фаолият назарда тутилган бўлса, ҳар бир фаолият бўйича тушум ва харажатлар кўрсатиб берилиши лозим.\n15. Кредитларни ажратишда Банк мижозлардан кредитнинг қайтмаслик хатарини олдини олиш мақсадида, таъминот талаб қилади.\nБанк кредитларни бир таъминот, бир неча таъминот, бир неча турдаги таъминот, қисман таъминот асосида (фақат лизинг операцияларида, чунки лизингда лизинг объекти ҳам таъминоти бўлиб хизмат қилади) ажратиши мумкин.\nБанкнинг кредит таъминотига қўядиган асосий талаблари – етарлилик, ликвидлилик ва сақланишлилик. Таъминотнинг бозор қиймати пасайиши кузатилганда, Банк мижоздан қўшимча ёки бошқа таъминотнинг тақдим этилишини талаб қилишга ҳақли.\n16. Таъминотнинг асосий шакллари қуйидагилардан иборат:\nМол-мулк гарови, шу жумладан пул маблағлари депозити гарови;\nКредит қайтмаслик хатарини суғурталаш полиси.\n17. Гаров таъминоти бўлиб қуйидаги мулк турлари хизмат қилиши мумкин:\nПул маблағлари депозити.\n18. Гаровга тақдим этилаетган мулк қуйидаги талабларга жавоб бериши лозим:\nТез реализация бўлиш хусусиятига эга бўлиши;\nУзоқ муддат сақланиш хусусиятига эга бўлиши;\nХажм жихатидан етарли бўлиши ва банк ходимларининг назоратида бўлиши;\nЭркин муомалада бўла олиши.\n19. Гаров таъминотининг қиймати Банк билан Гаровга берувчи ўртасидаги Гаровга тақдим этилаётган мулк баҳосини келишиш далолатномаси тузган ҳолда аниқланади.\n20. Жисмоний шахслар кредитлари бўйича мол-мулк гарови қуйидаги миқдорда қабул қилиниши мумкин:\nипотека кредити ҳисобига сотиб олинган уй-жой, сотиб олинган қийматининг 95%идан ошмаган миқдорда;\nистеъмол кредити ҳисобига сотиб олинган енгил автотранспорт воситаси, сотиб олинган қийматининг 90%идан ошмаган миқдорда.\n21. Гаров мулкининг туридан келиб чиққан ҳолда, кредит миқдорининг гаров қийматига нисбати қуйидагича белгиланади (ушбу меъёрлар банкнинг балансдан ташқари мажбуриятлари бўйича, шунингдек банкка даҳлдор шахсларга кредит ажратишда қўлланилмайди):\nКредитнинг максимал миқдори, гаров қийматига нисбатан\nЕнгил автотранспорт воситалари\nТракторлар, ўзи юрар шасси, махсус техника ва бошқа транспорт воситалари\nБошка гаров турлари\n22. Суммаси энг кам иш ҳақининг 100 бараваригача бўлган миқдордаги истеъмол кредитлари бўйича ҳамда суммаси энг кам иш ҳақининг 80 бараваригача бўлган миқдордаги микрокредитлар бўйича жисмоний шахслар кафиллиги қабул қилиниши мумкин. Жисмоний шахслар кафиллиги қабул қилинганда, унинг ойлик даромадлари ҳар ойлик кредит тўловларини қоплаш учун етарли бўлиши лозим.


Самарқандда вокзал ортидаги 3 мингта уй бузилиб, ўрнида кўп қаватли уйлар қурилади - EFFECT.UZ\nСамарқандда вокзал ортидаги 3 мингта уй бузилиб, ўрнида кўп қаватли уйлар қурилади\n. 13:00 | 16.04.2021\nПрезидент Шавкат Мирзиёев Самарқанд вилоят фаоллар йиғилишида аҳолини янги уй жойлар билан таъминлаш режаси ҳақида маълумот берди.\n“Бизда янги шаҳар қуриш тажрибаси бор. Андижонда одам кўп, шу сабабли шаҳар яқинида буткул бошқа шаҳар қуриш бўйича иш олиб боряпмиз. Самарқандда ҳам шу ташаббусни амалга оширамиз.\nСамарқанд шаҳар аҳолисини уй-жой билан таъминлаш ишларини давом эттириб, шаҳарнинг Қорасув, Ширин ва вокзал орти ҳудудларида “реновация” тамойили асосида замонавий турар-жойлар барпо этилади. Хусусан, жорий йилда Қорасув массивида 3 минг 500 та хонадонли 29 та 16 ва 25 қаватли уйлар фойдаланишга топширилади.\nВокзал орти ҳудудидаги 3 мингга яқин эски ҳовлилар ўрнида, 100 мингдан ортиқ аҳоли учун кўп қаватли замонавий уйлар қурилади. Бу ўринда эски ҳовлиларда яшаётган аҳоли хавотир олишига ҳеч қандай асос бўлмаслиги керак. Ҳаммага компенсация тўланади, уй жой эгалари рози қилинади.\nШирин массивида 90 минг нафар аҳолига мўлжалланган шаҳарчани барпо этиш орқали, парклар ва дам олиш масканларини қуриш ишлари бошланади.\nЖамшид Қўчқоров, Темур Ишметов мазкур уй-жойлар қурилишини бошлаш учун вилоят ҳокимлигига 2 йил муддатга 200 миллиард сўм ссуда маблағларини ажратсин”, деди давлат раҳбари.\nTeglar:Самарқанд, Шавкат Мирзиёев\nШифокорларга қўл ҳақи бериш керакми?\n«Калта пайпоқ» масаласи энди мактабларда давом этмоқда(ми?)\nМиллионлаб олаётган “ЗАМ”лар ёхуд Ўзбекистонда туғруқхонадан-қабристонгача коррупция…ми?!\nАлишер Навоий ҳайкалига тупурган йигитга чора кўрилди\nАнҳордан 17 ёшли қизнинг жасади кўзи боғланган ҳолда топилди. Уни 4 киши зўрлаган бўлиши мумкин


Футбол майдонида ўлдирилган 6 ҳакам – Mazmun.Uz\nЯкшанба куни Мексикада ҳаваскор жамоалар ўртасидаги ўйинда ҳакам футболчи томонидан ўлдирилгани ҳақида хабар бергандик. Шу муносабат билан Maydon.uz сайти ҳакамларнинг майдонда ўлими билан боғлиқ бошқа воқеаларни ҳам эсга олди.\n“Калла қўйиш”нинг оқибати\nМексиканинг Тулансинго шаҳрида ҳаваскор жамоалар ўйинида футболчи Рубен Ривера Васкес ўзига қизил карточка кўрсатган 59 ёшли ҳакам Виктора Трехони ўлдирди.\nВаскес майдонда четлатиши билан ҳакам ёнига бориб, боши билан унинг юзига қаттиқ зарба берди. Ерга йиқилган ҳакам нафас олишдан тўхтади ва тиббий ходимлар ҳам унга ёрдам бера олмади. Хабар қилинишича, футболчи воқеа жойидан қочиб, яширинган. Уни полиция қидирмоқда.\nАргентинанинг Кордова шаҳрида 48 ёшли ҳакам Сесар Флорес футболчини майдондан четлатди. Норози қиёфада кийиниш хонасига йўл олган футболчи бир неча дақиқадан сўнг қўлида тўппонча билан майдонга қайтади ва ҳакамга қарата уч марта ўқ узади. Афтидан, қотил тўппончадан отиш бўйича яхшигина тажрибага эга бўлган: ўқлар Флореснинг бўйни, кўкрак қафаси ва бошидан жой олганди.\nБунинг натижасида рефери воқеа жойида ҳалок бўлди. Футболчи ҳам бироз жароҳатланди, бироқ жиддий эмас. У дастлаб ишқибозлар орасига беркинди ва ҳали ҳамон қидирувда. Футболчининг исми ва жамоа номи ҳалигача сир тутилади.\nЖазодан қочиш учун\nАҚШнинг Мичиган футбол лигаси ўйинчиси Бассель Саад ўйин вақтида рақибни ҳақорат қилди ва ҳакам унга қизил карточка кўрсатмоқчи эканини кўрди. Жазодан қочишни мақсад қилган Саад унинг томоғига қараб уришдан бошқа нарса ўйлаб тополмади. 44 ёшли арбитр икки кундан сўнг шифохонада вафот этди. Футболчи эса 15 йилга қамалди.\nЯна бир ваҳшийлик 2012 йилда Нидерландия ўсмирлар чемпионати доирасида “Бюйтен Бойз” ва “Нойв Слотен” жамоалари ўртасидаги баҳсда кузатилди. Ҳар ҳафта маҳаллий турнирларда ишловчи 41 ёшли Ричард Новейхузен шу куни ён ҳакам вазифасини бажарганди. Иккинчи таймда унинг қарорларидан норози бўлган меҳмон жамоа аъзолари ҳакамга ташланди ва унга кучли зарбалар бера бошлашди. Ричард қочишга ҳаракат қилиб кўрди. Бироқ аламзада ўсмирлар уни ушлаб олиб, ана саваладилар. Ўйиндан кейин ҳакам шифокорларга мурожаат қилди. Аммо унга ҳеч қандай ёрдам беришнинг имкони бўлмади. Ричард жароҳатлар натижасида оламдан кўз юмди. Полиция шу куни ҳужум уюштирган уч футболчини қўлга олди, улар 16 ёшдан катта эмасди. Ҳар бир футболчи жамоадан четлатилди, клуб эса мусобақадан чиқариб юборилди. Мазкур ҳолатнинг энг фожиали томони, ушбу ўйинда вафот этган ҳакамнинг ҳам ўғли қатнашганди ва барчасини ўз кўзи билан кўрганди.\nҲаммасига карточка сабаб\nФутбол майдонида асосий тажовузкорлар кўпинча вояга етмаган футболчилар бўлади. Номи ҳамон сир тутиладиган АҚШлик футболчи ўзига сариқ карточка кўрсатган 46 ёшли Рикардо Портильонинг юзига зарба бера бошлайди. Бунинг натижасида арбитр касалхонага ётқилади. Бироз вақт ўтиб комага тушади ва ундан чиқмайди. “У ҳеч қандай асоссиз отамга ташланди. Агар у бутун умрини қамоқда ўтказса ҳам, бу етарли бўлмайди. Чунки нима қилинганда ҳам отам қайтмайди”, – даганди ҳакамнинг қизи Жоаннна. Қотил режалаштирилмаган қотиллик учун жазо олган.\nҚўрқинчли фильм сюжети\nҲеч қандай шубҳасиз қўрқинчли фильм сюжетига асос бўлиши мумкин бўлган воқеа Бразилияда, ҳаваскор жамоалар ўртасидаги ўйинда содир бўлган.Футболчи Хосемир Сантос Абреу ҳакамни ҳақорат қила бошлади ва кейин муштларини ишга солди. 20 ёшли рефери Отавио Жордао да Силва ўзини ҳимоя қилиши кераклигини тушуниб етди ва пичоқ чиқариб, футболчига қараб урди. Хосемир шифохонга етиб бора олмай, йўлда вафот этди. Бундан ҳам ёмони кейин содир бўлди. Абреунинг дўстлари ва жамоадошлари ҳакамга ҳужум қилишди ва уни боғлаб, ўлар даражада калтаклашди. Сӯнгра танасини қўл оёқлардан айириб, бошини чўпга қадаб, майдон ӯртасига жойлаб қўйишди.\nВперед Буни қаранг-а! Тошкентда яна бир виртуал қабулхона очилди! Бу ерда ҳам муаммолар ҳал этилади!\nНазад Тошкентда маршрутка иштирокида яна бир ЙТҲ содир бўлди!


ТОШКЕНТ, 4 май - Sputnik. Ўзбекистоннинг Бенилюкс мамлакатларидаги элчихонаси Голландиянинг Амерсфорт концлагерида қатл этилган ўзбекистонликларга бағишланган "101" фильмининг намойиш этилишини эълон қилди.\nТез орада мамлакатнинг барча экранларида уруш, яхшилик билан ёмонликнинг абадий қарама-қаршилиги, бир кечада авлиёга айланган оддий ўзбек аскарларининг фожиалари ва жасоратлари ҳақида таъсирли ҳикоя намойиш этилади, - дейилади элчихонанинг телеграм-каналида. – Ушбу май кунлари томошабинларга Гитлернинг айёр режаларини бузган қаҳрамонларнинг воқеликларига киришишига ноёб кинотасвирлаш, актёрлар моҳир ўйини ва режиссёр Ҳамидулла Ҳасановнинг режжисёрлик ғояси ёрдам беради".\nФильм Анвар Иргашев ва Юлия Медведовскаяларнинг романи асосида суратга олинган. Шунингдек, у режиссёрнинг ўз тадқиқотлари ва фикрлари, нидерландиялик журналист ва тадқиқотчи Ремко Рейдинг ва Бенилюкс мамлакатларидаги Ўзбекистон элчихонаси ёрдамида олинган маълумотларга асосланган.\n101 аскар хотирасини абадийлаштириш лойиҳасини амалга оширишнинг бошланғич нуқтаси президент Шавкат Мирзиёевнинг ушбу йўналишдаги бир қатор тадбирларни белгилаб берган фармони бўлди.\nЭслатиб ўтамиз, Амерсфортда ўзбек аскарлари отиб ташланганига 75 йил бўлди.\nУлар ушбу концлагерга Смоленск яқинида қўлга олингандан кейин олиб келинган. Аскарлар Учинчи Рейхнинг бош тарғиботчиси Йозеф Геббелснинг шахсий буйруғига биноан нацистлар "ёввойи халқлар" билан қандай курашаётгани ҳақида фильм суратга олиши учун тайёрланаётган эди. Бундан ташқари, Адольф Гитлернинг Совет Иттифоқини тез фурсатда забт этиш режаси амалга ошмай қолганидан сўнг, фильм душманнинг ночорлигини кўрсатиши орқали немис аскарларининг тушкун руҳини кўтаришга мўлжалланган бўлган.\nФашистлар 101 аскарни танлаб, уларга овқат бермай қўйишди. Немис тасвирчилар гуруҳи таклиф қилинганида, очликдан толиққан ҳарбий асирлар олдидаги нонга ташланиб бир-бирлари билан уришади деган умидда олдига нон ташлашди. Бироқ, бутунлай акси содир бўлди.\nЎзбеклар нонни шарқона тарзда бўлиб, занжир бўйлаб майда бўлакларни бир-бирларига узатишни бошладилар. Немислар бундан ғазабга келди. Асирлар шафқатсиз калтакланиб, кейинчалик отиб ташланган.


Оксфорд университети мутахассислари тадқиқот ўтказиб, чап қўлининг кўрсатгич бармоғи номсиз бармоғидан узунроқ бўлган аёллар ўз жуфтига хиёнат қилишга мойил бўлишларини аниқлашди. Жами 474 нафар киши иштирок этган тадқиқот натижалари Biology Letters нашрида келтирилган.\nНатижаларга кўра, хиёнат қилишга мойил бўлган хонимларнинг кўрсатгич бармоғи номсиз бармоғидан узунроқ бўлади. Бироқ эркакларда шунга ўхшаш боғлиқлик кузатилмаган.\nОлимлар аниқлашича, бармоқлар узунлиги ўзаро муносабати аёллар жинсий гормони эстрогенлар даражасини акс эттирган.\nБу дунёнинг нариги бурчагидаги бир гуруҳ олимларнинг тадқиқот натижаси, холос. Уни қандай қабул қилиш, ишониш-ишонмаслик ҳар кимнинг ўзига тан.\nҚадимги ҳикоятлардан бирида аёлининг хиёнатга йўл қўймаслик учун кажавага солиб, бошида кўтариб юрадиган эр ҳақида гап боради. Эри аёлни бошидан ерга қўйиб, егулик келтиришга кетганида аёл яна «нобоп иш»га қадам босади…\nЮқорида келтирилган тадқиқотда олимлар аёлнинг бармоғи унинг феъли-саъжиясидан дарак беради, дейишибди. Балки бу фикр тажрибада иштирок этган аёллар учун ўринлидир. Аммо ҳар нафасида худди баҳор осмонидек товланиб-ўзгариб турадиган аёл зотининг тийнатидаги барқарор бир саъжияни аниқ тусмоллаш имкони бормикан?.. Баъзида аёл кишининг ҳатто ўзи ҳам нима хоҳлаётганини билмаган ҳолда унга ташқаридан ташхис қўйиш, ҳукм чиқариш қанчалик ўринли?\nИккинчи ва мураккаб томони эса хиёнатларга бирёқлама, нохолис ёндашувдир. Бундай ҳолларда хиёнат ҳақида гап кетса, фақатгина аёл айбланади. Нега? Қарс бир қўлдан чиқармиди?\nШундай аёллар борки, улар хиёнатни ҳатто тасаввурига ҳам сиғдира олмайди. Яна шундай аёллар борки, уларнинг кирдикорини ҳеч қандай тадқиқот аниқлай олмайди. Улар қилни қирқ ёрадиган ҳар қандай олимни доғда қолдириб кетади. Нафақат бирров ўтказилган тадқиқот, балки бир умр бирга яшаган умр йўлдоши ҳам чув тушиб қолиши ҳеч гап эмас.\nАёл киши асли-наслида «тоза палак»ларга мансуб бўлса, ҳаёт синовларидаги турли тўфонлар уни йўлдан чиқара олмайди. Акс ҳолда, уни тўғри йўлда ушлаб туриш ҳам имконсиз. Ҳар бир аёл муҳтарам она, опа, сингил, рафиқа, фарзанд сифатида эркаклар эҳтиромида яшар экан, уларнинг нобоп йўлларга оғиб кетишига эҳтиёж қолмайди.\n...яна ким билсин...\n🕔21:24, 08.07.2020 ✔71\n🕔12:32, 26.06.2020 ✔238\n🕔12:31, 26.06.2020 ✔237\n✔ 71 🕔 21:24, 08.07.2020\n✔ 238 🕔 12:32, 26.06.2020\n✔ 237 🕔 12:31, 26.06.2020\nМИЛЛИЙЛИККА ТАҲДИД СОЛАЁТАН «МОДА»\nБугун «мода»лар замони десак ҳам бўлади. Илгари фақат кийинишда бўлса, ҳозир гаплашиш, юриш-туриш, умуман ҳаёт тарзи, ҳатто қўлингиздаги матоҳ – телефон тутишгача «мода»га риоя қилинмаса замондан орқада қолиб кетгандек ҳис этасиз ўзингизни.\n✔ 236 🕔 12:28, 26.06.2020\nХОНАДОНИМИЗДАГИ НИҲОЛЛАР қандай камол топиши керак?\nАждодларимиз оилада фарзанд тарбиясининг негизи сифатида ахлоқий учлик: ният – сўз – иш бирлигини яратишган. Мазкур учлик негизини кейинчалик луғатимизга кириб келган «виждон» сўзи билан ҳам ифодалаш мумкин.\n✔ 380 🕔 12:29, 15.06.2020


Ҳоким секторида 40 та жиноят… | Ўзбекистон ва жахон янгиликлари\nҲоким секторида 40 та жиноят…\nЎзбекистон 10 июль 17:16 1 330\nНаманган вилояти Норин туманида маҳаллаларда ва оилаларда ижтимоий-маънавий муҳитни ўрганиш ҳамда аниқланган муаммоларни бартараф этишга кўмаклашиш бўйича ташкил этилган Республика ишчи гуруҳи жорий йилнинг 25 июнь – 2 июль кунлари мазкур ҳудудни ўрганди.\nБир ҳафта мобайнида 57 та маҳалладаги 25650 та хонадонга кирилди ва 185 та ижтимоий соҳа объектлари ўрганилди. Натижада 5400дан ортиқ муаммо аниқланиб, уларнинг қарийб 60 фоизи жойида ҳал этилди. Катта маблағ талаб этмайдиган ва оддий ишларни туман доирасида бажарса ҳам бўлар эди-ку.\n24 та маҳаллада ичимлик суви таъминоти йўлга қўйилди. 310 та бетон-таянч электр устунлари ва 14 та трансформатор ўрнатилиб, 14 километр электр тармоқлари тортилди. Натижада 10 минг аҳолига электр энергияни етказиб бериш сифати яхшиланди. 4560 та суюлтирилган газ баллонлари тарқатилди, 20450 нафар фуқаро тиббий кўрикдан ўтказилди.\nНорин туманида 106 минг нафар меҳнатга яроқли аҳоли бўлиб, ҳисоботларда уларнинг 4377 нафари ишсизлиги қайд этилган. Ваҳоланки, реал вазият бундан анча юқори эканлиги ҳеч кимга сир эмас. Сайёр ярмаркалар ташкил этиш орқали 597 нафар фуқарога йўлланмалар берилди.\nНориннинг иқтисодий кўрсаткичлари вилоят даражасидан пастлигича қолмоқда. Ишсизликнинг энг самарали ечими тадбиркорликни ривожлантириш, оилавий бизнесга кенг имкон ва шароит яратишда. Аҳоли даромадга эга бўлса, хонадони тинч ва кўнгли хотиржам бўлади, юзага келган муаммоларга ўзи вақтида ечим топади.\nЎтган даврда 70 та кичик бизнес субъекти фаолияти йўлга қўйилган бўлса, йил бошидан буён уларнинг 27 таси тугатилган. Ҳисобот давридаги 6 миллион долларлик экспорт режаси атиги 31 фоизга бажарилган. Юздан ортиқ бўш турган бинолар ва объектлар мавжуд бўлиб, 32 гектар ер майдони бўш ётибди. Нега қаровсиз ва бўш турган ерлар ўз эгалари тақдим этилмаяпти? Нима учун бюджетга қўшимча фойда олиб келиши, янги иш ўринлари яратиши мумкин бўлган бундай объектлардан унумли фойдаланилмаяпти?\nЖорий йилнинг 6 ойида вилоятда умумий жиноятлар сони 703 тага камайган. Туманда эса ўтган йилнинг шу даврига нисбатан жиноятлар 21,8 фоизга камайган бўлса-да, оғир турдаги жиноятлар ва безорилик 2 баробарга, ўғирлик 1,5 баробарга ортган. 2017 йилда 3 та, 2018 йилда 3 та жиноятлар фош этилмаган. 23 нафар жиноятчи ҳамон қидирувда юрибди. Ўрганишлар чоғида фуқаролик олиш билан боғлиқ 159 та муаммо қайд этилди. 39 та қабристонлар ва унга ёндош кўчалар 29500 аҳоли иштирокида ободонлаштирилди. 25 нафар эҳтиёжманд, ёрдамга муҳтож аҳолининг уй-жойларини таъмирлаш ишлари бошлаб юборилди.\nТуманда ажримлар сони 75 та бўлиб, ўтган йилнинг мос даврига нисбатан 7 тага ортган. 57 та нотинч оилалар мавжуд, 105 та ҳолатда оталик белгиланган. Аниқ ва мақсадли профилактик тадбирлар етарли даражада эмас. Ўтган йили 7 та маҳаллада жиноят содир этилмаган бўлса, бу йил ушбу маҳаллаларнинг барчасида қайд этилган.\nЖиноятлар сони “Ўзбекистон” маҳалласида 12 тага ошган. Энг ёмони, ушбу маҳаллада раис ва профилактика инспектори бир неча ойдан буён йўқ. Аксинча, жиноятчилик ўсаётган маҳаллани тажрибали ва малакали раис ва профилактика инспектори билан кучайтириш керак эмасми? “Янгитой” маҳалласида 4 та жиноят қайд этилган бўлиб, кўрсаткичлар 4 баробарга кўпайган.\nЭнг уятли жиҳати шундаки, солиқ раҳбари секторида 3 та жиноят қайд этилган бўлса, 1-сектор яъни ҳоким Дилмурод Қодировга бириктирилган ҳудудда 40 та, ИИБ бошлиғига қарашли 3-секторда эса 18 та жиноятлар содир этилишига йўл қўйилган. Ҳоким ухлаяптими ёки пилла, ғалладан боши чиқмаяптими, деган ҳақли савол туғилади?\nБир неча маҳаллада ўтган олти ойда бирорта ҳам маданий тадбир ўтказилмаган. Маҳаллаларда китобхонликни ташкил қилишга панжа орасидан қаралмоқда. Изласа, имкон топса бўлади. Вилоят ҳокими ташаббуси билан ишчи гуруҳлари фаолияти давомида 10 та маҳалла кутубхонаси очилди-ку. Демак, ҳаммаси ташаббускорлик ва интилишга боғлиқ.


Тадбирда “Электрон ҳукумат тўғрисида”ги Қонуннинг қоидаларини амалиётда қўллаш, давлат органларининг расмий веб-сайтларини яратиш ва маълумотларни янгилаб бориш, шунингдек, электрон давлат хизматлари кўрсатишни тартибга солиш масалалари юзасидан атрофлича фикр алмашилди.\nТаъкидланганидек, давлат органлари ахборот тизимларининг самарадорлигини таъминлашда расмий веб-сайтлар ҳамда электрон давлат хизматлари инфратузилмасини кенгайтириб бориш муҳим аҳамиятга эга. Бинобарин, расмий веб-сайтлардан фойдаланиш кенг жамоатчиликни хабардор қилишнинг самарали усулидир. Айни пайтда электрон давлат хизматларидан фойдаланиш давлат ҳокимияти ҳамда бошқаруви органлари фаолиятида кенг тарқалиб бораётган замонавий тажриба ҳисобланади.\nАйни пайтда Қонун талабларига мувофиқ, барча давлат ҳокимияти ва бошқаруви органларининг давлат тилидаги веб-сайтлари мавжуд бўлиб, уларнинг 50 фоизидан кўпроғи фойдаланувчиларга инглиз тилида ҳам ахборотлар тақдим қилиб келади. Давлат ҳокимияти ва бошқаруви органларининг 114 та веб-сайтидан 90 таси фойдаланишда қулайлик яратиш ҳамда илғор технологик талабларни инобатга олган ҳолда, ўзларининг мобиль шаклларини жорий этган, 92 тасида эса рўйхатга олишни янгилаб бориш имконияти бор. Бу, ўз навбатида, фойдаланувчиларга тегишли давлат органларидан долзарб маълумотларни автоматик равишда қабул қилишга кўмаклашади.\nСўнгги вақтларда давлат ва хўжалик бошқаруви ҳамда маҳаллий давлат ҳокимияти органлари томонидан давлат хизматларини электрон шаклда кўрсатиш кўлами кенгаймоқда. 2016 йилнинг биринчи чорагида давлат органларининг расмий веб-сайтлари орқали кўрсатилаётган электрон давлат хизматларининг умумий сони 1244 тага етган. Шу билан бирга, Ягона интерактив давлат хизматлари порталида 269 турдаги электрон давлат хизматларидан фойдаланиш имконияти таъминланган.\nСеминар давомида иштирокчилар интернет орқали давлат органларининг расмий веб-сайтларидаги давлат хизматлари ҳамда ахборотлардан фойдаланиш имконини оптималлаштиришни амалга оширишнинг таркиби ва мазмунига қўйиладиган қонунчилик талаблари билан танишдилар. Уларга давлат ҳокимияти ҳамда бошқаруви органлари фаолияти ҳақидаги ахборотни кенг жамоатчиликка етказишда расмий веб-сайтлардан фойдаланиш механизмларининг самарадорлигини ошириш бўйича зарур -услубий тавсиялар берилди.\nЎз навбатида, мутахассислар ҳамда IT-бўлинма раҳбарлари, давлат ҳокимияти ва бошқаруви органларининг матбуот хизмати ходимлари “Электрон ҳукумат” тизимини жорий этиш ҳамда такомиллаштириш жараёнларида қонунлардаги қоидаларни татбиқ қилиш, яратиладиган идоравий ахборот тизимлари ва ахборот ресурсларини бир хиллаштириш ҳамда интеграциялашни ягона архитектурага келтиришни таъминлаш юзасидан батафсил маълумотга эга бўлдилар.\nТадбирда, шунингдек, электрон давлат хизматларини кўрсатишда давлат органларининг ўзаро ҳамкорлиги масалаларига алоҳида эътибор қаратилди.\nЯкунда амалдаги қонунчиликка мувофиқ, электрон давлат хизматларини татбиқ этиш жараёнларини оптималлаштириш ва давлат органларининг расмий веб-сайтлари фаолиятини такомиллаштириш бўйича зарур таклифлар ишлаб чиқилди.\nМазкур рукндаги бошқа мақолалар: « Дастурий вазифалар ижроси\tCоғлом, дунёқараши кенг, иродаси мустаҳкам »


Султонга бақирган муаллим... | Azon.uz - Ахборот-таҳлилий портал\n2696 02:40 15.05.2020\nФотиҳ Султон Маҳмудхон болалигида жуда ярамас, тўполончи бир ўқувчи эди. Дарс вақтида қилган тўполонлари билан устози Оқшамсиддинни жаҳлини чиқарар эди. Устози унга танбиҳ берса, дарҳол: «Мен подшоҳнинг ўғлиман, ҳеч нарса қилолмайсан», дейишдан ҳам тоймасди.\nОқшамсиддин подшоҳга шикоят этишликни адабсизлик ҳисоблаб, ҳолатни султонга айтишдан тортинар эди. Аммо, вақт ўтгани сайин кичик Маҳмуднинг қилиқлари ҳаддан ошиб, чидаб бўлмас ҳолга келади.\nШундан кейин муаллим ноилож султоннинг ҳузурига чиқади.\n«Подшоҳим, Сизга айтишим зарур бўлган бир хусусий масала бор. Аммо, айтишдан ҳаё қилмоқдаман.»\n«Марҳамат! Ҳеч тортинмасдан айтавер», дейди султон.\nБу сўз Оқшамсиддинни хотиржам этди. Ва ҳолатни англата бошлади.\n«Подшоҳим! Ўғлингиз — жигарпорангиз жуда тўполончи. Унинг дастидан дарсимни ўтолмаяпман. Қачон танбиҳ берсам, дарҳол Сизни номингиз билан менга таҳдид қилади».\nПодшоҳ бир оз сукут сақлайди.\nКейин Оқшамсиддинга яқин келиб, бир нарсаларни пичирлаб тушунтиради. Подшоҳнинг сўзларидан Оқшамсиддин саросимага тушади.\n«Бу қандай режа? Буни амалга ошириш мумкин эмас!\nОқшамсиддин бу режа хусусидаги хавотирларини ошкор қилишига қарамай, подшоҳ, «Бу иш бўлади», дейди».\nЭртаси куни Меҳмет дарсда яна тўполонини бошлайди. Устозининг даккисига одатдагидек, отаси билан таҳдид жавобини беради. Айни шу пайт тўсатдан эшик очилиб, подшоҳ ичкарига киради. Бу ҳолатдан ғазабланган Оқшамсиддин подшоҳга қараб бақиради: “Ҳеч ким дарс вақтида ичкарига бундай тарзда кириши мумкин эмас!”\nИзн сўраб кириши лозимлигини айтиб, ташқарига ҳайдайди. Подшоҳ хижолатли тарзда бўйнини эгиб, узр сўрайди ва ташқарига чиқади.\nБу ҳодиса қаршисида кичик Султоннинг тили калимага келмай, нима қилишини билмай қолади. Ишонгани — подшоҳ отаси кўз ўнгида тарсаки еган эди. Фотиҳ Султон Маҳмуднинг ички дунёси ағдар-тўнтар бўлганди.\nБир оздан сўнг эшик тақиллайди, ва подшоҳ ҳижолатли ҳолатда ичкарига узр сўраб киради.\nРежа ажойиб шаклда амалга ошган эди.\nЎша кундан сўнг, Фотиҳ Султон Меҳмет асло ярамаслик қилмади.\nЧунки, ишонган тоғларига қор ёғган эди…\nТаълим не эканини турк султони Мурод II даражасида бўлмаса ҳам, камида ўз фарзандини янглиш йўлларга йўналтирмаслик қадар идрок этадиган ота-оналарга эҳтиёжимиз бор. Бизда эса, ўзингизга маълум, боласига қаттиқ теккан ўқитувчини судга беришгача борадилар ёки мактабда, болалар кўз ўнгида қаттиққўл устозларни ҳақорат қилиб, ҳурматини ер билан битта қиладилар...\nУнутмайлик, болалар эрка, тантиқ бўлиб туғилмайдилар. Уларни дипломли, мансабли, топармон-тутармон, аммо тарбиясиз ота-оналар талтайтирадилар...\nБолани боқиш эмас, тарбия қилиш керак...\nСултон Оқшамсиддин Махсус Тарих Султон Маҳмудхон бола Тарбия\n1826 03:59 13.05.2020\n2400 07:00 28.03.2020\n1731 20:30 23.01.2020\n1611 11:05 10.09.2019\n3711 13:35 29.06.2019


Биз ҳақимизда: Мактаб тарихи\nБиблия Сиртқи Мактабининг сўнги 20 йил ичидаги хизмати бу - имон ҳамда Худовандга тўла ишониш йўлидир. Библия Сиртқи Мактабининг асосий мақсади қуйидагича: истаган одамга Муқаддас Китобни ўрганиш учун ва уни амалдаги ҳаётида қўллаш учун имкон бериш.\n1991 йилда мактабимизни ривожлантира бошлаганимизда бунга Худонинг иродаси борлигига ишончимиз комил эди. Бу эса бизни руҳлантирарди ва имон қадамларини бошлашга куч берарди. Бизнинг ихтиёримизда Муди номидаги Библия институтининг (Чикаго ш.) рус тилидаги эскириб кетган тахминий 5тагина курси бор эди, холос. Бироқ мана шу озгина нарсани Худо мўл-кўл марҳаматладики, натижада жуда кўп мева берди.\n1991 йилда Библия миссиясининг кичкинагина хонасида бешта курсни таҳрирдан чиқардик ва 1992 йилда Олма-Отада (ҳозирги Олмата ш.,Қозоғистон) бизнинг бир неча юзлаб талабаларимиз бор эди. Бир йилнинг ўзида бутун МДҲ территориясида талабалар сони 2000тадан ошиб кетди. Биз иккинчи филиал очилишига жуда муҳтож эдик ва у 1993 йилда Омскда очилди. 1993 йилдан 1997 йилгача Библия Сиртқи Мактаби шиддатли тарзда ўсди. Мавжуд бўлган бешта курсга инглиз тилидан таржима қилинган яна 10таси қўшилди. Яна учта филиал очилди: 1995 йили Киевда, 1995 йили Минскда ва 1997 йили Москвада. Энди бир вақтнинг ўзида 7000тадан ошиқ талабалар Муқаддас Ёзувни ўрганиш имкониятига эга эдилар. Мана шу вақтда доим Худонинг марҳаматли қўлини кўриб турардик. Доим иқтисодий қийинчиликларни бошдан кечирганимизда Худонинг содиқлигига гувоҳ бўлганмиз, чунки Худо ҳар доим керакли пайтда энг зарурини юборарди.\n1998 йилдан 2001 йилгача 18та янги курс қўшилди. Буларнинг ҳаммаси Муди номидаги Библия институти томонидан тақдим қилинган эди.\nБиблия Сиртқи Мактабининг тарихи\n1901: Чикаго (Муди Библия институти)\n1992: Алмата ш. (БСМнинг рус тилидаги курслари)\n2001-2003: Қирғизистон, Ўзбекистон\nҚирғиз, қозоқ,тожик, ўзбек ва қорақалпоқ тилларига таржима қилишнинг бошланиши\n2004-2005: Германия (Ғарбий Европадаги БСМ), Тожикистон\n2004: Интернетда “Исо Масиҳнинг ҳаёти” курси\n1992 йилдан бошлаб талабаларнинг умумий сони: 41000\n2002-2005: Хушхабар етказиш ва шогирдликка ўргатиш учун берилган кўпгина имкониятлар орқали Худо имоннинг кейинги қадамларини ташлашга бизни даъват қилди. Биз БСМнинг 5та курсини Ўрта Осиёдаги давлат тилларига: қирғиз, қозоқ, тожик, ўзбек ва қорақалпоқ тилларига таржима қилишни бошладик. Кейинроқ қуйидаги филиаллар очилди: 2001 йили Қирғизистонда, 2003 йили Ўзбекистонда, 2004 йили Германияда (Европадаги рус тилида сўзлайдиганлар учун), 2005 йили Тожикистонда.\n2004 йилдан бошлаб 42 та мамлакатнинг рус тилида сўзлашувчи аҳолиси “Исо Масиҳнинг ҳаёти" номли онлайн курсида ўқиш учун интернетда рўйхатдан ўтди.\n2006-2011: 2010 йилнинг кузида Туркманистонда яна бир филиал очилди. 12та курс туркман тилида тақдим қилинди ва яна иккитаси тайёрланаяпти. 2010 йили Молдовада филиал очилди. У ерда энди 10 тадан кўпроқ дарсликлар румин тилида тақдим этилди. БСМ курсларининг таржимаси давом этаяпти, ва айни пайтда 50 тадан кўпроқ курс устида иш олиб борилаяпти.\nБугунга келиб қандай натижаларни кўряпмиз? 41000дан ошиқ одам 35та курсдан ҳеч бўлмаганда биттасини ишлатган ҳолда Худонинг сўзини ўрганиш имконига эга бўлдилар. Курслар 9та тилда тақдим этилади: рус, қозоқ, қирғиз, ўзбек, тожик,туркман,қорақалпоқ, румин ва немис (яқин кунларда) тилларида. Ўқув материали турли хил хизматларда қўлланилади: хушхабар айтишда, шогирдликда, хизматчиларнинг ўқишида, ваъз тайёрлашда, гуруҳларда Муқаддас Китобни ўрганишда, якшанба кунги мактабда ва ҳоказо. 30 хил миллатга тегишли, ҳар хил касбдаги, ижтимоий статусдаги ҳамда турли хил ёшдаги одамлар БСМнинг талабалари ҳисобланадилар. МДҲдаги ва унинг ташқарисидагилар Худонинг Сўзини ўзгарувчан график билан, ўзига хос тезлик билан ҳамда географик ҳолатига боғлиқ бўлмаган ҳолда ўрганиш имкониятига эгалар. Биз ушбу натижалар Худонинг улкан марҳамати деб ҳисоблаймиз.\nБиблия Сиртқи Мактаби ҳакида маълумот


30 Июль 08:11\nNUR-SULTAN. Kaziform - Стрит арт лойиҳаси радиоканал директори Дулат Абибуллаев ва пойтахт ҳокимлиги ташаббуси билан, шунингдек, шаҳар урбанистика маркази ёрдамида амалга оширилди.\nҚозоғистон ва Миср ахборот соҳасидаги ҳамкорликни ривожлантириш ниятида\nҚР Ахборот вазири пандемиядан кейин дунёда ахборот технологияларининг ўрни ҳақида сўзлади Туркиянинг TRT телеканали Нур-Султан шаҳри ҳақида кўрсатув тайёрламоқда\nМуралда(деворий расм) қозоқ радиосининг кўп асрлик тарихий эволюцияси билан боғлиқ бўлган Абадий мамлакат ғоясини акс эттиради.\n- Бу йил мустақилликнинг 30 йиллиги доирасида бир қатор ижтимоий ва маданий тадбирлар ўтказилди. Масалан, Нур-Султанда бизнинг радио таҳририяти яқинидаги кўчалардан бири «Қозоқ радиоси кўчаси» деб номланган. Оммавий ахборот воситалари ходимларининг касб байрами арафасида Президент Қасим-Жомарт Токаев 1 октябр - Радио ходимлари куни деб эълон қилишни таклиф қилди. Худди шу куни, бундан 100 йил олдин, Қозоғистон радиоси ўз фаолиятини бошлаган. Фахрийлар ва радио ходимлари ушбу ташаббусни мамнуният билан қабул қилдилар.\nМурал шаҳарнинг чиройли қисмида, Сауран ва Сиғанақ кўчалари кесишмасида жойлашган. Нур-Султан шаҳар ҳокимлиги, Есил тумани ва урбанистика марказига миннатдорчилик билдираман. Умид қиламанки, бу жой радио ихлосмандлари ва шаҳар аҳолиси учун энг муҳим жойлардан бири бўлади«, - деди «Қозоғистон радиолари«МЧЖ бош муҳаррири - Қозоғистон радиоси директори Дулат Абибуллаев.\nҚозоқ радиоси 1921 йилда халқ маърифатчиси Ахмет Байтурсинов ташаббуси билан Оренбургдан эфирга узатила бошлаган ва ҳозирда мамлакат ҳудудининг 90 фоизида эшиттиришлар олиб бормоқда. Радио юбилейи доирасида пойтахтда бир қанча оммавий лойиҳалар амалга оширилди. Масалан, Қозоқ радиоси профессионал дикторлари иштирокида барча бекатларда, жамоат жойларида, муз ойдинларида ва темир йўл вокзалларида Қозоқ радиосининг хабарларини таратиш ташкил қилинди.\n3 AҚШ ва Европа Иттифоқи коронавирусга қарши эмлаш бўйича глобал ҳамкорликни эълон қилади\n4 Қозоғистон Президенти БМТнинг Озиқ -овқат тизимлари саммитида нутқ сўзлади


Бир ҳадис шарҳи: Мисвок ишлатиш суннатдир - Fitrat.uz\nБош саҳифа / Ҳадис / Бир ҳадис шарҳи: Мисвок ишлатиш суннатдир\nБир ҳадис шарҳи: Мисвок ишлатиш суннатдир\nNoyabr 5, 2020\tБир ҳадис шарҳи: Мисвок ишлатиш суннатдирda fikr bildirishni o'chirish 80 Кўришлар\nعَنْ أَبِي هُرَيْرَةَ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: «لَوْلَا أَنْ أَشُقَّ عَلَى أُمَّتِي أَوْ عَلَى النَّاسِ لَأَمَرْتُهُمْ بِالسِّوَاكِ مَعَ كُلِّ صَلَاةٍ» رَوَاهُ البُخَاري\n«Расулуллоҳ соллаллоҳу алайҳи васаллам: «Агар умматимга – ёки одамларга – машаққат қилиб қўйишим бўлмаганида, уларни ҳар намоз олдидан мисвокланишга буюрган бўлар эдим», дедилар».\nМисвок бу – Арок номли дарахтдан олинадиган томир бўлиб, у билан тиш тозаланган. Ҳадиси шарифда Расулуллоҳ соллаллоҳу алайҳи васаллам агар умматларига машаққат бўлишини ўйламаганларида ҳар намоз олдидан мисвок қилишга буюрган бўлишларини айтдилар. У зотнинг бу гаплари мисвок қилиш вожиб эмас, суннат амал эканини англатади.\nИмом Нававий роҳимаҳуллоҳ айтадилар: «Мисвок қилиш барча вақтларда мустаҳаб (суннат амалдан пастроқ, қилса яхши бўладиган амал) бўлади, лекин бешта вақтда қилиш янада афзалроқ бўлади:\n– биринчиси, намоздан олдин;\n– иккинчиси, таҳоратдан олдин;\n– учинчиси, Қуръон тиловат қилишдан олдин;\n– тўртинчиси, уйқудан уйғонган пайтда;\n– бешинчиси, оғиз ҳидланган пайтда;\nоғиз ҳидланиши бир қанча ишлар сабабидан бўлиши мумкин. Ейиш-ичишни тарк этганда, ҳиди бор бирор таом еганда, кўп сукут сақлаганда ва кўп гапиргандаги ҳолатлар шулар жумласидандир».\nИбн Обидин роҳимаҳуллоҳ «Имдодул фаттоҳ» номли китобдан келтириб айтадилар: «Мисвок таҳоратнинг хусусиятларидан эмас. У барча ҳолатларда: оғиз ҳидланганда, уйқудан уйғонганда, намозга бораётганда, уйга кираётганда, инсонлар билан йиғилганда ва Қуръон қироат қилганда мустаҳаб бўлади. Бунга Абу Ҳанифа роҳимаҳуллоҳнинг: «Мисвок дин суннатларидандир» деган сўзлари далилдир. Шундай экан, бунда барча ҳолатлар тенг бўлади (яъни, барча ҳолатларда мисвок қилиш яхши амал саналади».\n1. Мисвокнинг мустаҳаб-суннат амал эканлиги.\n2. Мисвок қилиш барча ҳолатларда мустаҳаб бўлиши.\n3. Расулуллоҳ соллаллоҳу алайҳи васалламнинг умматларига меҳрибон эканликлари.\nУ зот соллаллоҳу алайҳи васалламнинг ана шундай амаллари умматларига фарз бўлиб қолишидан қўрқиб доимий қилмасдилар. Рамазонда кечаси жамоат бўлиб намоз ўқиш, мисвок қилиш ва хуфтон намозини кечиктириб ўқиш каби масалаларни бунга далил қилишимиз бунга далил қилишимиз мумкин. Чунки, мазкур амаллар умматга фарз бўлиб қолмаслиги учун Пайғамбар алайҳиссалом гоҳида қилиб, гоҳида тарк этганлар.\nАллоҳ таоло барчамизни суннатга эргашувчилардан қилсин!\nАввалги Хушхабар: «Миям Қангли» жоме масжиди янги биносининг очилиш маросими ўтказилди\nКейинги Ичкилик – иймон заволи!


«Ипотека-банк» АТИБ Кузатув кенгаши, 2020 йил 30 сентябрь куни соат 1100 да, Тошкент шаҳри, Истиқлол кўчаси, 9-уйда жойлашган “Ипотека-банк” АТИБ Меҳнат филиалининг мажлислар залида банк акциядорларининг навбатдаги йиллик умумий йиғилиши бўлиб ўтишини маълум қилади.\n1. “Ипотека-банк” АТИБ Кузатув кенгашининг 2019 йил якунлари бўйича фаолияти ҳамда “Ипотека-банк” АТИБнинг ривожланиш стратегиясига эришиш бўйича чора-тадбирлар ҳақидаги ҳисоботини тасдиқлаш.\n2. “Ипотека-банк” АТИБ фаолиятининг 2019 йил натижалари ва 2020 йил учун устувор йўналишлари тўғрисида “Ипотека-банк” АТИБ Бошқарувининг йиллик ҳисоботини тасдиқлаш.\n3. “Ипотека-банк” АТИБнинг 2019 йилдаги молиявий-хўжалик фаолиятини текшириш натижалари бўйича “Ипотека-банк” АТИБ Тафтиш комиссиясининг ҳисоботини тасдиқлаш.\n4. 2020 йил учун “Ипотека-банк” АТИБ ташқи аудиторини ва унга тўланадиган хизмат ҳақи миқдори чегарасини тасдиқлаш.\n5. “Ипотека-банк” АТИБнинг 2019 йил натижалари бўйича олган соф фойдасини тақсимлаш.\n6. “Ипотека-банк” АТИБнинг 2020 йил учун Бизнес-режасини тасдиқлаш.\n7. “Ипотека-банк” АТИБнинг 2019-2021 йиллар учун ривожланиш стратегияси ижроси ва унинг ижросини муддатидан илгари тугатиш бўйича ҳисоботни эшитиш, шунингдек “Ипотека-банк” АТИБнинг 2020-2023 йиллар учун ривожланиш стратегиясини тасдиқлаш.\n8. “Ипотека-банк” АТИБнинг 2019 йил якунлари бўйича йиллик ҳисоботини тасдиқлаш.\n9. 2019 йил якунлари бўйича “Ипотека-банк” АТИБ корпоратив бошқарув тизимини мустақил баҳолаш натижаларини тасдиқлаш.\n10. “Ипотека-банк” АТИБ Кузатув кенгаши таркибини қайта сайлаш.\n11. “Ипотека-банк” АТИБ Тафтиш комиссияси таркибини қайта сайлаш.\n12. “Ипотека-банк” АТИБ ва Халқаро молия корпорацияси ўртасида банкни трансформация қилиш ва хусусийлаштириш дастури доирасида тузилган битимлар шартларини тасдиқлаш.\n13. “Ипотека-банк” АТИБ уставига ўзгартишлар ва қўшимчалар киритишни тасдиқлаш.\n14. “Ипотека-банк” АТИБ акциядорлари умумий йиғилиши тўғрисидаги низомга ўзгартишлар киритишни тасдиқлаш.\n15. “Ипотека-банк” АТИБ Кузатув кенгаши тўғрисидаги низомга ўзгартишлар ва қўшимчалар киритишни тасдиқлаш.\n16. “Ипотека-банк” АТИБ Бошқаруви тўғрисидаги низомга ўзгартишлар ва қўшимча киритишни тасдиқлаш.\n17. “Ипотека-банк” АТИБ ташкилий тузилмасини янги таҳрирда тасдиқлаш.\n18. “Ипотека-банк” АТИБ Кузатув кенгаши аъзоларига тўланадиган рағбатлантириш ва компенсациялар тўғрисидаги низомни янги таҳрирда тасдиқлаш.\n19. “Ипотека-банк” АТИБ балансининг “кўзда тутилмаган ҳолатлар” ҳисобварағида ҳисоби юритилаётган айрим активларни ҳисобдан чиқаришни тасдиқлаш.\n20. “Ипотека-банк” АТИБ томонидан 2019 йил давомида тузилган аффилланган шахслар билан битимларни ва йирик битимларни тасдиқлаш.\n21. “Ипотека-банк” АТИБнинг аффилланган шахслар билан келгусида йиллик акциядорлар умумий йиғилишигача муддатга тузиши мумкин бўлган битимларини тасдиқлаш.\n22. “Ипотека-банк” АТИБ Бошқарувининг аффилланган шахслар билан битимларни ва йирик битимларни мустақил амалга ошириши учун банкнинг жорий хўжалик фаолияти билан боғлиқ битимларини аниқлаш ҳамда уларнинг амалга оширилишини маъқуллаш.\n23. “Ипотека-банк” АТИБнинг Бошқаруви Раиси ва аъзолари билан тузилган шартномалар муддатларини бир йилга узайтиришни тасдиқлаш.\nАкциядорларни навбатдаги йиллик умумий йиғилиши ўтказилиши ҳақида хабардор қилиш учун реестрни шакллантириш санаси: 2020 йил 2 сентябрь.\nАкциядорларнинг навбатдаги йиллик умумий йиғилишида иштирок этиш ҳуқуқига эга бўлган акциядорлар реестри тузиладиган сана: 2020 йил 24 сентябрь.\nАкциядорлар навбатдаги йиллик умумий йиғилишга оид ҳужжатлар билан Тошкент шаҳар, Шаҳрисабз кўчаси, 30-уй манзилида танишишлари мумкин (банкнинг электрон почта манзили: cenbum@ipotekabank.uz, корпоратив веб-сайти www.ipotekabank.uz).\nАкциядорларнинг навбатдаги йиллик умумий йиғилишида иштирок этиш учун:\n- акциядор (жисмоний шахс) шахсини тасдиқловчи ҳужжат- паспорт билан;\n- акциядор вакили – нотариал тасдиқланган ишончнома ва паспорт билан;\n- юридик шахс акциядор (корхона раҳбарлари) шахсини тасдиқловчи ҳужжат - паспорт ёки гувоҳнома, лавозимга тайинланганлик тўғрисидаги буйруқ нусхаси билан;\n- юридик шахс акциядор вакиллари ишончнома (корхонанинг фирма бланкасида, муҳрланган), шахсини тасдиқловчи ҳужжат (паспорт ёки гувоҳнома) билан келишлари лозим;\nЙиғилиш қатнашчиларини рўйхатга олиш 2020 йил 30 сентябрь, соат 1000 да бошланиб 1055 да тўхтатилади.\nҚўшимча маълумотлар олиш учун телефон рақамлари: (78) 150-89-16, 147-67-17.


Айрим тоифадаги жиноят ишлари соддалаштирилган тартибда кўриб чиқилади – O'zbekiston milliy paralimpiya assotsiatsiyasi\nБунда фуқаролар ортиқча оворагарчилигининг олди олинади.\nЎзбекистонда айбига иқрорлик бўйича келишув институти киритилмоқда. Унга кўра, айрим тоифадаги жиноятлар бўйича шахс айбини бўйнига олиш тўғрисида арз қилган, қилмишига чин кўнгилдан пушаймон бўлган, жиноятнинг очилишига фаол ёрдам берган, шунингдек, келтирилган зарарни бартараф этган тақдирда унга нисбатан қонунда белгиланган энг кўп жазонинг ярмидан кўп бўлмаган миқдори ва (ёки) муддатигача жазо тайинланади.\nБундан ташқари, эндиликда ушбу тоифадаги жиноят ишлари соддалаштирилган тартибда кўриб чиқилиб, фуқаролар ортиқча оворагарчилигининг олди олинади.\nТошкент шаҳар прокуратураси тергов бўлинмалари ва Ички ишлар бош бошқармаси тергов бошқармасининг фаолияти халқаро стандартлар ва илғор хорижий тажрибага мувофиқ намунавий тарзда ташкил этилади.\nУшбу тергов бўлинмалари замонавий криминалистик ускуналар билан жиҳозланган автотранспорт воситалари, процессуал ҳаракатларни аудио ва видеога қайд этиш тизимлари ҳамда стенография қилиш ускуналари билан таъминланади.\nТергов хоналари замонавий тарзда, халқаро стандартларга мослаштирилиб, шахсларнинг ҳимоячи билан холи учрашиши учун мўлжаллаган ҳолда ташкил этилади.\nШу билан бирга, тергов ҳаракатларини видеоконференцалоқа режимида ўтказиш амалиётини йўлга қўйиш учун жазони ижро этиш муассасалари ва тергов ҳибсхоналарини техник воситалар ва ускуналар билан тўлиқ жиҳозлаш чоралари кўрилади.


SpaceX компанияси Dragon бошқарилувчи фазо кемаси парвозини кейинга қолдирди\n00:26 / 14.12.2016\nSpaceX компанияси раҳбари Элон Маскнинг Dragon капсуласи ёрдамида фазогирларни коинотга юбориш режаси яқин орада амалга ошмайдиган кўринади. Бунга эса учиш майдончасида бу йил сентябрда юз бергандек фалокат юз бериши мумкинлиги сабаб бўлмоқда. Сентябрда Falcon 9 ракетаси ёнилғи билан тўлдирилаётган пайтда портлаб кетган ва ўзи билан бирга Исроилнинг AMOS-9 сунъий йўлдошини "олиб кетган".\nКомпания муҳандисларига ракетага ёнилғи қуйиш тизимини энг майда деталларгача ишлаб чиқиш ва келгусида фавқулодда вазиятлар юз бермаслигини истесно қилиш учун қўшимча вақт талаб этилади. Компания вакилларининг айтишича, айни вақтда улар ҳозир қурилманинг дизайни, ишчи тизимлари, парвоз вақтида ракета ичида юз берадиган жараёнлар устида ишлашга эътибор қаратишган. Шунга қарамай, SpaceX 2017 йилда ичида фазогирлар бўладиган NASA капсулаларидан бирининг синов парвозини амалга ошириши мумкин. Бу эса кейинги ноябрда юз бериши керак. Тахминан шу вақтда фазогирлар скафандрлари ва парашют тизимлари синовдан ўтказилади.\nSpaceX’нинг бош рақобатчиси Boeing ҳам кейинги авлоддаги коинот ракетасини яратиш устида ишламоқда. Boeing’нинг CS-100 Starliner қурилмаси ҳам 2018 йилда синовдан ўтказилади. Компания ўз кемасини 2018 йил июлида Ер орбитасига учириб, август ойида эса уни фазогирлар билан бирга коинотга учирмоқчи.\nDragon юк кемаси Халқаро коинот станцияси билан туташди\n23:39 / 02.07.2018


Ўзбек ёшларини қирғиз ва рус тилларида тест топширишга тайёрлаш лойиҳаси асосида малака оширган ўзбек ўқитувчилари.\nЎзбек матаби битирувчиларини қирғиз ва рус тилларидаги давлат тестларига тайёрлаш бўйича курсларда Ўшдаги 20та ўзбек мактабидан чақирилган 42 ўқитувчи малака оширди. 19 январь куни Ўш давлат дорилфунунида ўқитувчиларга курсларни тамомлагани тўғрисида гувоҳномалар топширилди. 25 январдан бошлаб бу ўқитувчилар ўзбек мактаби битирувчиларини давлат тестларига тайёрлай бошлайди.\nЎш шаҳар ўзбек миллий-маданий маркази раҳбари Абдурашид Хўжаевга кўра, ҳозир 200га яқин ўзбек фарзанди бу курсларда ўқиш ниятини билдирган:\nЎзбек миллий маданий маркази раиси Абдурашид Хўжаев малака оширган ўқитувчилардан бирига сертификат топширмоқда.\n- Худо хоҳласа, биз эртадан уюштириш ишларини бошлаймиз ва душанба кунидан курсларни бошлашга ҳаракат қиламиз. Бешта мактабни база сифатида олганмиз. Ҳар бир ўқувчи қайси соҳага қизиқишига қараб, муайян бир мактаб базасида ташкил қилинган курсларга қатнайди. Биз ҳар бир мактабга институтга кирмоқчи бўлган болалар рўйхатини беринглар, деб топшириқ бердик. Бугунги кунда мактаблар бизга 200 нафар бола рўйхатини берди,- дейди Абдурашид Хўжаев.\nАйтиш жоизки, 2015 йилда Қирғизистон Маориф вазирли мактаб битирувчиларининг олийгоҳларга кириш имтиҳони вазифасини ўтовчи Умумреспублика тестларини ўзбек тилида топширишни бекор қилинганди. 2014 йилда ҳам шундай қарор чиқарилган, бироқ рус ёки қирғиз тилини яхши билмаслиги ҳақида ариза ёзган ўқувчиларга ўзбек тилида имтиҳон топширишга рухсат берилган эди.\nМалака оширганлик тўғрисидаги сертификат.\nЎтган йили олийгоҳларга кириш имтиҳони вазифасини ўтовчи Умумреспублика тестларидан ўзбек тили умуман олиб ташлангач, бу йилда Ўш шаҳар Ўзбек миллий–маданий маркази, Миллатлараро муносабатларни изга солиш агентлиги ва Ўш давлат дорилфунини ҳамкорлигида ўзбек ўқувчиларини қирғиз тилида давлат имтиҳонларига тайёрлаш бўйича лойиҳа ишлаб чиқилган.\nРустам Юсупов ўзбек ёшларини тестларга тайёрлаш бўйича сертификатга эга бўлган 42 ўқитувчи орасидаги ягона эркакдир.\nЎшдаги 20та ўзбек мактабларидан йиғилган 42 ўқитувчи Ўш давлат дорилфунуни ҳодимлари томонидан 24 соатга бўлинган курс бўйича бир ярим ой мобайнида ўқитилган. Курсларда ўқитувчиларга Давлат тестларига йўналиш, тест саволлари тузилган масалалар ва бошқа мавзулар ҳақида дарс берилган. Ушбу курсларни тамомлаган ўқитувчилар уларга берилган билим ўзбек ўқувчиларининг олийгоҳга киришига кафолат бўлолмаслигини айтишади:\n- Биз тўлиқ ўргандик, деб кафолат беролмаймиз. Қисқа вақт ичида катта информацияни сиғдиришнинг ўзи катта иш. Лекин ҳар бир дарахт мевасини билиш учун биттадан тотиб кўриш керак деганидек, тестнинг тузилиш формаси ва вариянтлари, саволларининг типлари ҳақида маълумот олдик. Бизга: “Қўлланмалар ҳам берамиз”, дейишаяпти.\nОзодлик: Ўзбек мактабини тамомлаган ўқувчини давлат имтиҳонларига тайёрлашга вақт етарлими?\n- Бу ерда асосий нарса билимнинг ўзи эмас, шу билимни ишлата олиш деган нарса билан боғлиқ бўлаяпти. 11 йил билим олган ўқувчи шу билимни ишлата оладими, Амалда қўллай оладими, деган нарса бўлаяпти. Ҳаттоки биз ўзимиз ўқитувчи бўлиб туриб, адашиб кетган ҳолларимиз бўлди. Натижа қандай бўлишини Аллоҳ билади. Лекин мазкур лойиҳа ариқ сувини тўсиб турган катта тош олиб ташланишига сабаб бўлди, -дейди курсдан ўтган ўқитувчилардан бири Муфаззалхон.\nЎш давлат универститети ректори Қанибек Исаковкурсларни тамомлаган ўқитувчилардан биронтаси ўқитган уч ўзбек ўқувчи олийгоҳга кирса, улар универститет томонидан тақдирланишини билдирди.\nҚирғизистонда умумреспублика тестлари май ойининг иккинчи ярмидан бошланади ва икки босқичда ўтказиб келинади.


Мексика президенти АҚШ президентлиги сайловлари натижаларига изоҳ берди\n22:03 / 09.11.2016\nМексика президенти Энрике Пенья Ньето АҚШни президентлик сайловлари ўтгани билан табриклади ва унинг ғолиби – Дональд Трамп билан ишлашга тайёрлигини билдирди. Мексика президенти тегишли баёнотни твиттердаги расмий сайтида жойлаштирди.\n"Мексика ва АҚШ Шимолий Американи рақобатбардош қилиш ва ривожлантириш учун ҳамкорликни давом эттириши лозим бўлган дўст, ҳамкор ва иттифоқдошлардир. Мексика ва АҚШ ҳамкорлик ва ўзаро ҳурмат ришталарини мустаҳкамлашда давом этадилар, деб ишонаман", деб айтди Ньето.\nТрамп Оқ уйга келгандан кейин бошқа давлатлар билан савдо келишувлари шартларини қайта кўриб чиқишга ваъда берган. Жумладан, у эркин савдо ҳақида Шимолий Америка келишувини "фалокат" деб атаган. Бу келишувга Канада, АҚШ ва Мексика киради. Бундан ташқари, Трамп Мексика билан чегарада ноқонуний муҳожирлардан ҳимояланиш учун девор қуришини айтган.\nАҚШ Мексиканинг бош савдо ҳамкори ҳисобланади. 2015 йилда икки давлат ўртасидаги савдо айланмаси 530 млрд доллардан ошиб кетган. Мексика томони маълумотларига кўра, АҚШда 33,5 млн мексикалик яшайди, уларнинг АҚШ иқтисодиётига қўшадиган ҳиссаси ЯИМнинг 8 фоизини ташкил қилади.\nАҚШ Мексика Энрике Пенья Ньето


Президент Қарори ижроси: Балиқчиликни ривожлантиришда қандай имтиёзлар яратилди? – Tadbirkor-Fermer\nПрезидент Қарори ижроси: Балиқчиликни ривожлантиришда қандай имтиёзлар яратилди?\nСоҳани ривожлантиришга “Ипотека-банк” АТИБ ҳам жалб этилган. Банк томонидан балиқчилик соҳасини ривожлантириш учун зарур бўлган замонавий технологияларни харид қилишга имтиёзли, яъни 5 йил муддатга имтиёзли кредитлар ажратилмоқда.\nПрезидентимиз Шавкат Мирзиёевнинг 2018 йил 6 апрелдаги «Балиқчилик тармоғини жадал ривожлантиришга доир қўшимча чора-тадбирлар» тўғрисидаги қарори мамлакатимизда балиқчилик тармоғини янада ривожлантириш, соҳага инновацион ишланмаларни самарали жорий этиш учун хизмат қилади.\nХалқаро пресс-клубнинг “Балиқчилик: етти хазинанинг бири ёхуд ислоҳотларнинг янги босқичи” мавзуидаги сессиясида мазкур қарор мазмун-моҳияти, унда белгиланган вазифалар ижроси юзасидан амалга оширилаётган ишлар муҳокама этилди. Ички бозорни сифатли ва арзон балиқ маҳсулотлари билан таъминлаш борасида амалга оширилаётган чора-тадбирлар ҳақида маълумот берилди.\n«Ўзбекбалиқсаноат» уюшмаси раисининг биринчи ўринбосари Руҳилла Қурбонов, вьетнамлик инвестор Гуен Ван Зао, балиқчиликка ихтисослашган фермер хўжаликлари раҳбарлари Ўзбекистонда балиқ ишлаб чиқариш ҳажмини ошириш, аҳолига қўшимча даромад ишлаш имконини беришга алоҳида эътибор қаратилаётганини таъкидлади. Бу ҳақда ЎзА ҳабар берди\nБугунги кунда балиқ ва балиқ маҳсулотларига бўлган талаб ортиб бормоқда. Шу боис, мамлакатимизда балиқчиликка катта аҳамият қаратилмоқда. Балиқ етиштирувчи тадбиркорлар ҳам яхши даромад олмоқда.\nМамлакатимизда балиқ етиштиришнинг устуворлиги, озиқ-овқат хавфсизлигини мустаҳкамлаган ҳолда, аҳолини балиқ таркибидаги юқори сифатли оқсиллар билан таъминлаш имконини беради. Таҳлилларга кўра, Ўзбекистон учун балиқни истеъмол қилишнинг минимал меъёр миқдори бир йилда бир киши учун 12 килограммни ташкил этади. Бу кўрсаткич дунё миқёсида 1 киши учун 16,6 килограммдир.\nПрезидентимиз қарори билан балиқчилик хўжаликларига бир қатор имтиёзлар берилди.\n“Балиқ ишлаб чиқарувчи” эркин иқтисодий зонаси ташкил этилмоқда. Бундан мақсад балиқчилик хўжаликларини янада ривожлантириш, наслдор балиқ личинкалари етиштирувчи замонавий инкубацион цех фаолиятини ташкил этиш, балиқ чавоқларини ишлаб чиқариш ҳажмини ошириш, сув ҳавзаларини модернизация қилиш, озуқа базасини мустаҳкамлаш, инновацион ва замонавий интенсив технологияларни кенг жорий қилиш, балиқларни қайта ишлаш ва балиқ маҳсулотларини ишлаб чиқаришни ташкил этиш, эҳтиёждан ортиғини экспортга йўналтириш каби чора-тадбирларни амалга оширишдир.\nҚарорда “Балиқ ишлаб чиқарувчи” ЭИЗнинг фаолият кўрсатиш муддати кейинчалик узайтириш имконияти билан 30 йилни ташкил қилиши, бу давр мобайнида ҳудудда алоҳида солиқ, божхона ва валюта режимлари амал қилиши белгилаб қўйилган. Балиқчилик тармоғини ривожлантириш мақсадида Ўзбекистон Республикаси Ўрмон хўжалиги давлат қўмитаси балансида бўлган табиий сув ҳавзалари доимий равишда алоҳида фойдаланиш учун “Ўзбекбалиқсаноат” уюшмасига берилмоқда. Соҳани ривожлантиришга “Ипотека-банк” АТИБ ҳам жалб этилган. Банк томонидан балиқчилик соҳасини ривожлантириш учун зарур бўлган замонавий технологияларни харид қилишга имтиёзли, яъни 5 йил муддатга имтиёзли кредитлар ажратилмоқда.\nБугун мамлакатимизда Россия, Венгрия, Вьетнам давлатлари билан балиқ чавоқларини ишлаб чиқариш ва янги кўлларда балиқ етиштириш бўйича йирик ҳамкорлик лойиҳалари амалга ошириб келинади. Андижон, Жиззах, Қашқадарё, Наманган, Самарқанд, Сурхондарё ва Фарғона вилоятларининг тоғолди ҳудудларида форель, осетр каби турдаги балиқларни етиштириш бўйича яхши натижаларга эришилган.\nТошкент давлат аграр университети ректори Ботиржон Сулаймонов Президентимиз қарорида янги ўқув йилидан бошлаб олий таълим муассасаларида балиқчилик соҳаси йўналишларида бакалаврларни тайёрлаш бўйича қабул квотасини камида икки баравар ошириш кўзда тутилганини қайд этди. Тошкент давлат аграр университетида 2018/2019 ўқув йилидан эътиборан “Балиқчилик” йўналиши бўйича камида 6 нафардан иборат магистратура курси ташкил этилмоқда. Шунингдек, Жиззах вилоятидаги Арнасой қишлоқ хўжалик ва транспорт, Тошкент вилоятидаги Қуйи Чирчиқ агро-иқтисодиёт касб-ҳунар коллежларида балиқчилик бўйича кадрларни қайта ўқитиш курслари очилади.\nМалумотлар isloxot.uz дан.


Пентагон: АҚШнинг Россия ва Хитой билан уруш ҳолатига кириши эҳтимоли ўсмоқда\n12 май 2021, Тошкент вақти: 23:34\nПентaгон AҚШнинг Россия вa Хитой кaби дунёнинг бошқa қудрaтли дaвлатлaри билaн уруш ҳолaтигa кириши эҳтимоли “пaст лекин ўсaётгaни”дaн огоҳлaнирди.\nБу ҳaқдa мудофаа идорасининг 1 июль куни эълон қилингaн 2015 йилги Миллий ҳaрбий стрaтегияси ҳисоботидa aйтилaди.\nРоссия “қўшни дaвлaтлaр суверинетитетигa нисбaтaн хурмaтсизлигини вa ўз мaқсaдлaригa эришиш учун куч ишлaтишга тайёрлигини тaкрорaн нaмойиш этди”, дейилади ҳужжатда.\nБундaн тaшқaри, ҳисоботда ёзилишича, Россиянинг ҳaрбий ҳaрaкaтлaри бевоситa вa билвоситa минтaқaдaги хaвсифзликкa тaҳдид солмоқдa.\nШунингдек, Пентaгон ўз ҳужжaтидa Кремль инкор қилиб келaётгaн aйбловлaр - Россия aрмиясининг Укрaинa ҳудудидaги aйирмaчилaргa кўрсaтaётгaн кўмaгигa ишорa қилaди.\nПентaгоннинг 2011 йилда чиқaргaн aввaлги ҳисоботидa Россия кўп тилга олинмaгaн эди.\nБу йилги ҳисоботдa Хитойнинг ҳaм AҚШ мaнфaaтлaри вa хaвфсизлигигa солaётгaн тaҳдиди ўсaётгaни айтилади.


29 май 2022, Тошкент вақти: 13:37\nСамарқандаги тиббиёт бирлашмаси\nСуд жараëнини кузатаëтган маҳаллий блоггернинг Озодликка айтишича¸ Самарқанд шаҳрининг Қошғарий кўчасида жойлашган 2- туғруқхона мажмуасининг муфель печида чала ëнган 4 ҳомиланинг 2 таси инцест натижаси бўлган.\n- Жорий йилнинг 16 мартида туғруқхона муфель печида газ кам келгани учун ëнмай қолган 4 ҳомиладан 2 таси бўйича гувоҳлар судда кўрсатма берди. Гувоҳлардан бирига кўра¸ Самарқанддаги университетлардан бирининг 24 яшар талабаси 17 яшар синглисини зўрлаган¸ дейди блоггер. Унинг гувоҳларга таяниб айтишича, “акасидан ҳомиладор бўлган қиз аборт қилдириш учун Самарқанддаги ҳусусий клиникага мурожаат қилган". (Клиника номи ва манзилига оид маълумот Озодликда мавжуд)\nАкаси зўрлаган сингил ҳомиласи муфель печида ëнмай қолди\nСамарқанд вилоят прокуратурасининг исми сир қолишини истаган терговчисининг айтишича¸ мазкур клиника “аборт қилишга рухсати бўлмаган ҳолда, акасидан бўйида бўлган аëлнинг ҳомиласини туширган ва Самарқанд шаҳар 2- туғруқхона мажмуасининг тиббий қолдиқлар ëқиладиган печида изнсиз ëқишга уринган".\nТерговчига кўра¸ шу кунларда 2- туғруқхонанаинг 1 врачи ва яна 1 ҳусусий клиника врачи (исмлари Озодликда мавжуд) устидан суд жараëни кетмоқда:\n"Ўзбекистонда аборт қилиш фақат давлатга оид касалхоналарда амалга оширилади¸ хусусий клиникаларнинг бунга ҳақи йўқ", деди Озодлик билан суҳбатлашган прокуратура терговчиси.\nУнинг яна айтишича, “боласини олдирган аëллардан иккитаси инцест қурбони бўлган. Улардан бири акасидан, яна бири эса тоғасидан ҳомиладир бўлган. Шарманда бўлишдан қўрқиб боласини олдиришган. Аборт қилинган ҳомилалар печкада ëнмай қолгани боис, кўп нарса ўртага чиқди", деди терговчи\n“Қиз акаси томонидан икки марта зўрланган ва ҳомиладор бўлиб қолган. Лекин отасидан қўрқиб буни ҳеч кимга айтмай юрган”¸ деди яна терговчи.\nСамарқанд шаҳар 2- туғруқхона мажмуаси бош врачи Илҳом Ҳазратқуловнинг Озодликка айтишича¸ ҳомила ва тана қолдиқларини мажмуа ҳудудидаги муфель печида ëқишга уриниш юзасидан унинг ўзи ҳуқуқ-тартибот органларига мурожаат қилган.\n- Мажмуада крематорий йўқ. Шприц¸ марли¸ ишлатилган бинт каби тиббий қолдиқларни ëқиш учун муфель печи бор. Ноқонуний аборт билан шуғулланган врачлар бу печдан изнсиз фойдаланишган. Ўша кечаси газ кам келгани боис ҳомилалар ëнмай қолган. 4 та чала ëнган ҳомила топилди. Шуни айтишим мумкинки, қонунсиз аборт бизнинг клиникада эмас, хусусий клиникада қилинган.Лекин бизнинг клиникадан битта врач бу ишга аралашган. Ҳомилалардан 2 таси инцест натижасида туғилган деган гап энди чиқди¸ деди Ҳазратқулов.\nУнга кўра¸ шу кунларда муфель печи назоратга олинган ва печнинг атрофи темир панжара билан ўралган.\n- Қоидага кўра¸ тана қолдиқлари ëқилиши мумкин эмас, улар фақат кўмилиши лозим,- деди Хазратқулов.\nСамарқанд вилоят перинатал маркази бўлим бошлиғи¸ вилоят кенгаши депутати Гулнора Жўраеванинг Озодликка айтишича¸ хусусий клиникаларда қонунга зид тарзда аборт қилиш ва ëмон ижтимоий муҳит маҳсули - инцест (яқин қариндошлар орасида жинсий алоқа) масаласи назоратга олинган:\n- Аслида, сингилнинг акасидан ҳомиладор бўлишига врачларнинг алоқаси йўқ. Улар оқибат билан юзлашган холос. Инцест ëмон ижтимоий муҳит маҳсулидир. Бу тарбия ва маънавият танқислиги ҳосиласидир. Врачлар инцест эканлиги учун эмас, балки тиббий зарурат боис аборт қилишади. Масалан, инцест оқибатида боланинг мажруҳлиги аниқланса¸ деди суҳбатдош.\nАкаси ë отасидан туғаëтган қизлар кўпаймоқдами?\nАкаси ë отасидан туғаëтганлар мавзуси Ўзбекистон расмий матбуотида деярли ëритилмайди. Ҳозир Ëшлар Иттифоқи раиси лавоимида фаолият кўрасатаëтган Қахрамон Қуронбоев “акаси ë отасидан туғаëтган қизлар кўпаймоқда”, деб айтган ягона мулозим сифатида кўрилади.\n2015 йил Республика Маънавият-тарғибот маркази раҳбари сифатида гапирган Қаҳрамон Қуронбоев ”ота меҳри ва қаҳридан бехабар¸ маънавиятдан маҳрум авлод орасида инцест кўпайгани”дан ҳавотир билдирган эди:\n- 2013 йилги маълумотни айтаман. 13 ëшли 200 дан ошиқ қизимиз туғиб қўйди. 13 ëшида 200 тадан ошиқ ўзбекистонлик қиз туғди! Мана яқинда эшитган бўлсанглар¸ Хоразмда 12 яшар қиз ўзининг акасидан туғди. Тошкент шаҳрида ўтган йили бўлган воқеа – Юнусободда иккита 13 яшар қизимиз ўзининг отасидан туғди. Мана энди савол туғилади – маънавият керакми ë керак эмасми? деган эди Қаҳрамон Қуронбоев.\nЖиноят ишлари бўйича Самарқанд вилоят судида “ноқонуний аборт қилганликда” ҳамда "аборт қилинган ҳомилаларни муфель печида ёқишга уринганликда" айбланаётган 2 врач устидан суд жараёни давом этмоқда. Суднинг навбатдаги мажлиси ўтган ҳафта охирида - жума куни бўлиб ўтди.


Етимнинг молига то вояга етгунча яқинлашманг. Магар яхши йўл билан бўлса, майли. Ўлчов ва тарозини адолат ила тўлиқ адо этинг. Биз ҳеч бир жонни тоқатидан ташқари нарсага таклиф этмасмиз. Агар гапирсангиз, қариндошингиз бўлса ҳам, адолат қилинг. Аллоҳга берган аҳдингизга вафо қилинг. Буларни сизга амр қилдики, шояд эсласангиз. (Етимнинг молини ейиш ижтимоий алоқаларни бузишдир. Етим заиф ҳол бўлгани учун жамият уни ҳимоя қилиши керак. Етимнинг молини ноҳақ еган одам унинг ҳаққига зулм қилган бўлади, шу билан бирга, жамият ҳаққига ҳам зулм қилади. Чунки молсиз қолган етимни энди жамият боқиши керак бўлиб қолади. Шунинг учун ҳам етимни қарамоғига олган одам унинг молига яқинлашиши мумкин эмас. Магар яхши йўл билан бўлса, ўша молни ўстириш учун, кўпайтириб вояга етганда унинг қўлига топшириш учун яқинлашса, майли.


UzDaily.uz: ФИФА Жаҳон чемпионати иштирокчилари сонини 48 тага етказди \n2017-й. 10-январь 17:37\nТошкент, Ўзбекистон (UzDaily.uz) -- Халқаро футбол федерацияси (ФИФА) Жаҳон чемпионати иштирокчилари сонини 32 тадан 48 тага етказиш бўйича қарор қабул қилди.\nФИФАнинг янги формати ЖЧ–2026 дан бошлаб қўлланади. Унда терма жамоалар 16 та гуруҳга бўлинади ва ҳар бир гуруҳда 3 тадан жамоа ўрин олади. Гуруҳдаги энг яхши натижани қайд этган 2 жамоа плей-офф босқичига йўл олади. Учрашувлар сони ҳам 64 тадан 80 тагача оширилади. Бу ҳақда ЎФФ матбуот хизмати хабар беради.


Алоҳида таълим эҳтиёжлари бўлган болалар учун инклюзив таълим жорий этилади | Qalampir.uz\nЖамият\t19 Октябрь 2020 09:02 1982\nЎзбекистон Республикаси Президентининг “Алоҳида таълим эҳтиёжлари бўлган болаларга таълим-тарбия бериш тизимини янада такомиллаштириш чора-тадбирлари тўғрисида”ги ПҚ-4860-сон қарори қабул қилинди. Бу ҳақда "Норма" хабар берди.\n• 2020-2025 йилларга халқ таълими тизимида инклюзив таълимни ривожлантириш концепцияси (кейинги ўринларда – Концепция) ва 2020-2021 йилларда уни амалга ошириш бўйича “йўл харитаси”;\n• алоҳида таълим эҳтиёжлари бўлган болалар таълимини 2025 йилгача ривожлантиришнинг мақсадли кўрсаткичлари (индикаторлари).\nКонцепция икки босқичда амалга оширилади.\n2021/2022 ўқув йилида:\n• тажриба-синов тариқасида шаҳарларда ҳамда Тошкент шаҳрининг туманларида жойлашган биттадан умумтаълим мактабларида инклюзив таълим тизими жорий қилинади;\n• Қорақалпоғистон Республикаси, вилоятлар ва Тошкент шаҳрида жойлашган биттадан умумтаълим мактабида алоҳида таълим эҳтиёжлари бўлган болалар учун бошланғич таянч коррекцион синфлар очилади;\n• Қашқадарё, Фарғона ва Хоразм вилоятларида жойлашган биттадан касб-ҳунар мактабида ихтисослаштирилган таълим муассасаларининг 9-синф битирувчилари ҳамда алоҳида таълим эҳтиёжлари бўлган болалар учун ихтисослаштирилган гуруҳлар ташкил этилади.\nИнклюзив таълим тизимини жорий этиш бўйича ижобий тажриба республиканинг бошқа ҳудудларига босқичма-босқич татбиқ этилади.\n• ихтисослаштирилган таълим муассасаларида мажбурий умумий ўрта таълимни 11 йиллик (интеллектуал ривожланишида нуқсонлари бўлган болалар учун (ёрдамчи) мактаблар, мактаб-интернатларда 9 йиллик) муддатда амалга оширилади;\n• ихтисослаштирилган таълим муассасаларининг 10-11-синф (интеллектуал ривожланишида нуқсонлари бўлган болалар учун (ёрдамчи) мактаблар, мактаб-интернатларда 8-9-синф) ўқувчиларини касб-ҳунарга ўргатиш мақсадида ихтисослаштирилган таълим муассасаларининг қисқартирилаётган ўқув соатлари доирасида касб ўқитиш курслари ташкил этилади.\nКасбга ўқитиш курсларини ташкил этишда методик ёрдам кўрсатиш, ўқув жараёнини самарали олиб бориш ва малакали профессор-ўқитувчиларни жалб этиш учун профессионал таълим муассасалари ҳамда “Ишга марҳамат” мономарказлари ихтисослаштирилган таълим муассасаларига бириктирилади.\n2021/2022 ўқув йилидан бошлаб бошланғич таянч коррекцион синфларда алоҳида таълим эҳтиёжлари бўлган болаларга таълим бериш мослаштирилган (адаптив) ўқув дастурлари асосида амалга оширилади. Алоҳида таълим эҳтиёжлари бўлган болаларга индивидуал таълим дастурларини ўзлаштиришда махсус педагоглар ва тьюторлар (ёрдамчи педагог ходимлар) яқиндан кўмаклашади. Тьютор сифатида тегишли малакага эга волонтёрлар ва олий таълим муассасаларининг педагогика йўналишидаги юқори курс талабалари педагогик амалиёт даврида ихтиёрийлик асосида жалб қилинади. Ногиронлиги бўлган шахсларнинг эҳтиёжларидан келиб чиққан ҳолда профессионал таълим муассасалари учун умумий давлат гранти асосида қабул кўрсаткичларининг 2 фоизгача бўлган қисми ушбу шахсларга ажратилади.\nа) ихтисослаштирилган таълим муассасаларининг раҳбар ходимларига меҳнатнинг алоҳида шароитлари учун ҳар ойда тўланадиган устама ҳақи базавий тариф ставкасининг 100 фоизи миқдорида тўланади;\n• “Меҳрибонлик” уйлари республика соғломлаштириш оромгоҳи раҳбарининг базавий тариф ставкаси миқдори “Меҳрибонлик” уйларининг тегишли раҳбар ходими базавий тариф ставкасининг 90 фоизига тенглаштирилади;\n• “Меҳрибонлик” уйлари ва болалар шаҳарчалари психологларининг базавий тариф ставкаси миқдори умумтаълим мактаблари психологлари базавий тариф ставкасига тенглаштирилади;\n• “Меҳрибонлик” уйлари ва болалар шаҳарчалари тўгарак ва мусиқа раҳбарлари, меҳнат ва тренер йўриқчисининг базавий тариф ставкаси миқдори “Баркамол авлод” болалар мактабларининг тўгарак раҳбарлари базавий тариф ставкаларига тенглаштирилади.\nЎқувчиларни касб-ҳунарга йўналтириш ва психологик-педагогик республика ташхис маркази қошида “Инклюзив таълим лабораторияси” ташкил этилади.\n22 Февраль 19:00 52880\n22 Февраль 11:14 28314\n22 Февраль 17:13 24168\n22 Февраль 11:49 20310\n23 Февраль 13:22 17967


Мусулмон сайёҳлар учун янги қулайлик | Muslimaat.uz\nМанзилингиз:Муслимаат»Бош саҳифа»Янгилик ва хабарлар»Мусулмон сайёҳлар учун янги қулайлик\nМусулмон сайёҳлар учун янги қулайлик\nBy Muslimaat.uz on\t Fevral 5, 2019 Янгилик ва хабарлар\nҲаммаси 2015 йилда бошланди. Талабалар алмашинув дастури бўйича Кореяга ўқишга келган ёшлар ҳалол таомланиш жойини узоқ излашди. Афсуски, Михаил Гоу, Тенгку Сузана ва Элеин Тии жуда оз маълумот топишга муваффақ бўлишди, у ҳам янгиланмаган эди, улар топган баъзи жойлар ҳатто ёпилиб ҳам кетган эди.\nМусулмон сайёҳлар учун ишончли маълумотга катта эҳтиёж юқорлигини пайқаган дўстлар қўлни қўлга бериб, Have Halal, Will Travel (HHWT) мусулмонлар учун саёҳат порталини ишга туширишди.\nМусулмон сайёҳлар учун энг яхши ечим бўлишини мақсад қилган ҳолда стартап ҳалол таомлар бўйича тавсияларни, ибодат учун шароитларни, шу билан бирга мусулмон сайёҳларни боғлайдиган форумни ҳам таклиф қилмоқда.\nАйни пайтда компания саёҳатчиларга онлайн тарзда саёҳатлар ва бошқа нарсалар учун буюртма бериш имконини тақдим қилувчи Visa тизими билан иш олиб бормоқда. У, шунингдек, меҳмонхоналар, ҳаво йўллари, туристик фирмалар ва ўз ҳудудидаги ҳалол саёҳат бозорига киришни истаган истеъмол маҳсулотлари ишлаб чиқарувчилари билан ҳамкорлик қилади.\nСингапурда асос солинган портал фойдаланувчилари сони ҳозирда Малайзия, Сингапур ва Индонезия бўйлаб 9.1 миллионтага етди. Фойдаланувчилар асосан 18-45 ёшда бўлиб, асосий манзиллар Япония, Жанубий Корея, Гонг Конг ва Австралияга тўғри келади.\nHHWTнинг уч йиллик фаолияти давомида ушбу соҳа яхши ривожланди. Компаниянинг директори Михаил Гоунинг таъкидлашича, ҳозирда ҳукуматлар ва бошқа агентликлар ҳам замонавий мусулмон саёҳатчиларнинг эҳтиёжларини қондиришга ҳаракат қилишмоқда.\n“Бу “излаш”ларга чек қўяди, – дейди Гоу. – Энди излашга тўғри келмайди. Мен сиз нима излаётганингизни биламан. Мен сизга ўзингиз топишингиз мумкин бўлган нарсадан ҳам аълороғини тавсия қиламан”.


Ироқда Мосулни халос қилиш учун операция бошланди\nИроқ расмийлари Мосулни "Исломий давлат" гуруҳи жангариларидан озод қилиш бўйича ердан амалиёт бошланганини хабар қилишган. Ироқ бош вазири Хайдер Абадининг телевидение орқали мурожаатида айтишича, катталиги жиҳатдан Ироқдаги иккинчи шаҳарни озод қилиш учун Ироқ армияси ва маҳаллий полиция қўшинлари курашади.\nҲаводан туриб уларни АҚШ раҳбарлик қилаётган коалиция самолетлари қўллайди.\nМосул 2014 йил июндан бери Исмломчилар назоратида. Куни кеча АҚШ ҳарбийлари жангарилар жойлашган ерларини оғир артиллерия билан ўққа тутишган. Амалиётда Туркия ҳарбийлари ҳам иштирок этяпти, деб хабар берган Туркиянинг CNN Turk телеканали.\nАввалроқ БМТ Мосулни халос этиш амалиётини гуманитар оқибатлари ҳақида огоҳлантириб, бундан шаҳар ва унинг атрофида яшовчи бир ярим миллиондан ортиқ одам азият чекиши мумкинлигини айтган. БМТ Бош котибининг гуманитар масалалар бўйича ўринбосари Стивен О'Брайен тинч ахолини муҳофаза қилишга ва уларга зарур ёрдамни етказиб беришга чақирган. Натижа ёмон бўлган тақдирда миллионга яқин одам Мосулдан қочишига тўғри келади, деди О'Брайен.\nШанба кечқурун Ироқ армияси Мосулда амалиёт амалга оширилиши ҳақида огоҳлантирувчи варақалар тарқатган. Расмийлар ахолидан хавотирга тушмасликни ва баъзи ҳудудларни тарк этмасликни сўраган.


Дунёда коронавирус тарқалиши секинлашмоқда - БССТ\nСал аввал БССТ бош директори Тедрос Адханом Гебрейесус COVID-19га қарши эмланган инсонлар сони касалланганлардан ортиб кетгани ҳақида маълум қилган эди.\nТОШКЕНТ, 6 фев – Sputnik. Дунёда коронавирус тарқалиши темпи секинлашмоқда, бу ҳақда брифинг давомида Бутунжаҳон соғлиқни сақлаш ташкилоти эксперти Мария ван Керкховен маълум қилди.\n"Қатор давлатларда инфекцияни юқтириш жадаллиги пасайганини маълум қилмоқчимиз", - деган у.\nБССТ эксперти сўзларига кўра, бу натижага вирус юқиши занжирини узадиган чоралар кўрилгани туфайли эришилган.\nШунингдек, эксперт, коронавирусга қарши курашнинг "ниҳоятда қудратли инструменти" сифатида вакциналаш ишларини эътироф этиб ўтган.\nШу билан бир қаторда, Керкховен COVID-19 аниқланиши ҳолатлари пасаяётган мамлакатларни пандемияга қарши кураш чораларига амал қилишга чақириб қолган.\nЎзбекистон ССВ расмий хабарига кўра, 5 февраль ҳолатига кўра, мамлакатда коронавирус инфекцияси қайд этилганлар сони 79 045 (+56) нафарни ташкил этмоқда, соғайиш кўрсаткичи 98%да турибди. Инфекцияга чалинганлар республиканинг бешта ҳудудида қайд этилган.\nкоронавирус, коронавируснинг “британча” штамми аломатлари, Британияда коронавируснинг янги штамми, вакцина


Bentley, Ferrari, Lamborghini. Дубайдаги люкс автомобиллар свалкаси (ВИДЕО) - EFFECT.UZ\nBentley, Ferrari, Lamborghini. Дубайдаги люкс автомобиллар свалкаси (ВИДЕО)\n. 09:00 | 18.10.2020\nМинглаб люкс классдаги автомобиллар ва суперкарлар Дубай яқинидаги саҳрода ҳеч кимга кераксиз ҳолатда ётибди. Машиналар нега свалкага келтириб ташлангани ҳақида видео сюжетда томоша қилинг.\nБу автомобиллар кимлар учундир – ахлат бўлса, яна бировлар учун – ҳақиқий хазина. Дубай яқинидаги Шарджа свалкасида люкс тоифасида минглаб ҳашаматли автомобиллар тўпланган: бу ерда Bentleyдан тортиб, Ferrari, Rolls Royce, Maseratiларни учратиш мумкин. Майдонда ҳатто қимматбаҳо седанлар саналмиш Mercedes ва BMW ёки ҳатто Tesla электромобилларига кўзингиз тушади.\nМашиналардан бири бу ерга авариядан сўнг келтириб ташланган, сабаби оддий, бой соҳиблари уларни тузатишни истамаганида. Бошқа автомобиллар эса ўз эгалари молиявий муаммолар туфайли Амирликларни тарк этишганидан сўнг бу ерга келтирилган.\n“Айрим автомобиллар бу ерга дунёнинг турли бурчакларидан келтирилган, айримлари – банк билан боғлиқ муаммолар, хусусан, кредитлар туфайли“, – дея ҳикоя қилади свалкада ишлайдиган ходимлардан бири.\nГарчи жазирама ва чанг туфайли автомобиллар заводдан чиққан вақтидаги ҳашаматли кўринишни маълум маънода йўқотсаларда, аммо харидорлар барибир топилмоқда. Люкс тоифадаги автомобилни кимошди савдосида энг юқори нархни таклиф этган ҳолда харид қилиш мумкин. Американинг Copart компанияси, Баҳрайннинг ўзида уч мингга яқин жабрланган автомобилларни сотишни режалаштирган.\n«Cobalt» уриб кетган 4 ёшли бола бошидан оғир жароҳат олди ва…\nЎзбекистон боксчилари Осиёда тенгсиз!\nХуршид Тожибоев муддатидан аввал ғалаба қозонди (видео)\nДубайдан Тошкентга учган самолёт номаълум сабабларга кўра яна аэропортга қайтарилди\nТошкентга қайтган Алишер Узоқов съёмкада «қадрдон опаси»ни учратиб қолди (видео)


Соғинганим, келдингми Наврўз!\nЮртимизга яна Наврўзи олам ўз сепини ёймоқда. Баҳор ҳавосидан қалбларга тароват, илиқлик югурмоқда. Наврўз коинот ва табиат қонунлари, қуёшнинг ҳамал буржига кириши, кеча ва кундузнинг тенглашуви, куннинг узая бориши, табиатда жонланишнинг бошланиши билан боғлиқ бўлган.\nАсрлар қаъридан омон чиқиб келган байрам замирида халқимизнинг қадимий урф-одатлари, миллий анъаналари, қадриятлари мужассам бўлиб, улар қайта тикланиб, янгича тус олди.\nНаврўз байрами кўҳна байрам саналади. Мутахассисларнинг фикрича, бу байрамнинг тарихи қарийб 4-4,5 минг йилга тенг.\nНаврўз асосан баҳорий тенг кунлик 21-22 мартдан бошлаб нишонланган ва бир ҳафта, ўн кун, ҳатто, баъзи жойларда бир ойгача давом этган.\nТарихда Наврўзга муносабат доимо бир хил бўлиб келмаган. Турли даврларда Наврўз байрамига у ё бу даражада тазйиқлар бўлган. Собиқ Иттифоқ даврида Наврўзни байрам сифатида расман нишонлаш тақиқлаб қўйилган. Наврўз байрамига қарши ҳаракатлар миллий маданиятларни қоралаш ва чеклашга қаратилган тадбирларнинг бири эди.\n1986 йилда Ислом динига алоқаси бўлмаган байрамга “диний” тамға босилиб, бу айём халқ байрами сифатида буткул бекор қилинган.\n1985-1986 йилларда республика оммавий ахборот воситалари ҳам бу байрамни ўз саҳифаларида ёритмаган. Наврўз байрамини тақиқлаш ҳақида республикада аниқ бир қарор қабул қилинмаган бўлсада, лекин раҳбарият томонидан турли расмий йиғинларда бу байрам ва унинг “зарарли” томонлари ҳақида маърузалар қилиниб, янги маданиятни шакллантиришда асосий тўсиқ дея таърифлаб келинган.\nИслом Каримов ташаббуси ва жасорати билан ҳали мустабид тузум ҳукмрон бўлиб турган даврда Наврўз байрами қайта тикланди.\nПрезидентимизнинг 1990 йил 3 майдаги Фармонига мувофиқ Наврўз умумхалқ байрами, 21 март дам олиш куни деб эълон қилинди.\n1991 йил 12 февраль куни эса, Республикада Наврўз умумхалқ байрамига тайёргарлик кўриш ва ўтказиш ҳақида ЎзССР Биринчи Президенти Ислом Каримовнинг Фармони эълон қилинди.\nЙиллар ўтиб, Наврўз байрамининг мақоми ва нуфузи халқаро даражада юксалиб, бу айём умумжаҳон байрамлари қаторидан ўрин эгаллашини тасаввур қилиш мумкинмиди? Ислом Каримов Наврўзнинг маънавий аҳамиятини, тарбиявий ролини унинг фалсафасини чуқур англагани боис ҳам бу масалага жиддий қараган.\n2009 йилнинг 30 сентябрь куни Наврўз ЮНЕСКО томонидан инсониятнинг номоддий маданий мероси рўйхатига киритилган эди.\n2010 йилнинг 19 февраль куни БМТ Бош Ассамблеясининг 64-сессияси 21 мартни “Халқаро Наврўз куни” сифатида нишонлаш тўғрисидаги қарорни бир овоздан қабул қилди. Қабул қилинган резолюцияда мазкур байрам маданиятлароро мулоқот ва ўзаро тушунишни рағбатлантириши таъкидланади. Шу тариқа Наврўз бирор бир миллат ёки маданиятнинг байрами сифатида эмас, балки бутун инсоният меросининг бир қисми сифатида нишонланмоқда.\n«Янгиланиш ва эзгулик тимсоли бўлган Наврўз фалсафаси халқимизга мансуб одамийлик, меҳр-оқибат, мурувват ва ҳикмат каби юксак хусусиятлардан озиқланиб келгани, аждодларимиз асрлар давомида қандай буюк умуминсоний ғоялардан баҳраманд бўлиб, маънавий камол топганининг яна бир тасдиғидир, десак ҳеч қандай хато бўлмайди», деган эди Ислом Каримов.\nМамлакатимиз Биринчи Президентининг «2014 йилги Наврўз умумхалқ байрамига тайёргарлик кўриш ва уни ўтказиш тўғрисида»ги Қарорида таъкидлаб ўтилганидек, «Халқимиз учун шарқона янги йилнинг бошланиши, энг қадимий, асл миллий, энг ардоқли байрам бўлмиш Наврўз айёмини марказда ва жойларда ҳар томонлама пухта тайёргарлик билан кутиб олиш ва нишонлаш мамлакатимизда эзгу анъанага айланиб қолди».\nНаврўз – халқимизнинг яратувчанлик меҳнати билан боғлиқ, орзу-умидларини куйлаган, унинг турмуш тарзи, маънавияти, миллий руҳини халқ ижоди усули ва услублари ёрдамида тараннум этган, халқимизинг бой миллий санъатини, урф-одатларини ўзида сақлаган байрамдир. Наврўз – қут-барака, ризқ-рўз, расм-русумлар, урф-одат ва анъаналар байрамидир. Наврўздан бебаҳра қоладиган кўнгил кўнгил эмас. Наврўз байрами мамлакатимиз халқини умуминсонийлик, ватанпарварлик, меҳнатсеварлик, иймон-эътиқод, тинчликсеварлик, меҳр-шафқатлилик руҳида тарбиялашда муҳим аҳамият касб этадиган маънавий бойлигимиз ва буюк хазинамиздир.\nСоғинганимиз, хуш кўрдик Наврўз!